qundao/data-zh-poetry huggingface dataset:
杨州判挽诗二首
作者：刘崧
朝代：明

浩荡孤飞迥，从容万敌麾。仕方觇命达，清已畏人知。白璧泥涂近，朱弦雅奏迟。春风江海思，萧艾故离离。万里秦中役，前年渝上官。长才沦判牍，多病促归鞍。山雨孤坟暝，江风十月寒。萧条前辈远，双泪落汍澜。
杨州判挽诗二首·其一
作者：刘崧
朝代：明
体裁：五言律诗

浩荡孤飞迥，从容万敌麾。仕方觇命达，清已畏人知。白璧泥涂近，朱弦雅奏迟。春风江海思，萧艾故离离。
杨州判挽诗二首·其二
作者：刘崧
朝代：明
体裁：五言律诗

万里秦中役，前年渝上官。长才沦判牍，多病促归鞍。山雨孤坟暝，江风十月寒。萧条前辈远，双泪落汍澜。
杨待制挽诗
作者：刘崧
朝代：明
体裁：五言律诗

郡邑徵循吏，词林忆侍臣。青云嗟濩落，白首见清真。论秀终裨国，锄奸肯避人。百年文物尽，愁绝故山春。
松下垂钓图
作者：刘崧
朝代：明
体裁：五言绝句

城市何年别，烟霞尽日閒。松潭明月上，把钓不知还。
松云轩四首为陈宜赋
作者：刘崧
朝代：明

松盖盘盘拥百层，连山雨过白如蒸。晚风吹散天边影，琥珀神光忽上腾。何处飞来野鹤群，踏翻松顶翠纷纷。清阴不动凉如水，自扫绿苔眠白云。林下高轩日日开，清风时共故人来。鸟啼更在云深处，白昼松花满石台。偃蹇高枝拂画檐，襹褷晴雪映深帘。苍龙千丈开鳞甲，冉冉白云生翠髯。
松云轩四首为陈宜赋·其一
作者：刘崧
朝代：明
体裁：七言绝句

松盖盘盘拥百层，连山雨过白如蒸。晚风吹散天边影，琥珀神光忽上腾。
松云轩四首为陈宜赋其三
作者：刘崧
朝代：明
体裁：七言绝句

林下高轩日日开，清风时共故人来。鸟啼更在云深处，白昼松花满石台。
松云轩四首为陈宜赋其二
作者：刘崧
朝代：明
体裁：七言绝句

何处飞来野鹤群，踏翻松顶翠纷纷。清阴不动凉如水，自扫绿苔眠白云。
松云轩四首为陈宜赋其四
作者：刘崧
朝代：明
体裁：七言绝句

偃蹇高枝拂画檐，襹褷晴雪映深帘。苍龙千丈开鳞甲，冉冉白云生翠髯。
松棚
作者：刘崧
朝代：明
体裁：七言绝句

高架松棚荫绿苔，忽看片影上层台。可缘畏日翻嫌月，并隔清光不入来。
松泉操为姜县丞作
作者：刘崧
朝代：明
体裁：古风

松飕飕兮以风，泉锵锵兮鸣石。澹云生兮北林，悄月上兮东壁。崇构在丘，鸣琴布席。我歌和之，式咏以绎。升高四顾，逝将安适兮。鸟飞冥冥，不见其迹兮。聊息荫以焉依，诚予衷之所怿兮。苟循物而多忧，吾宁不以易兮。
林之乌美建昌黄节妇
作者：刘崧
朝代：明
体裁：古风

林之乌，尾毕逋，雌雄在树声相呼。一朝雄死雌不去，衔食自哺巢中雏。雏成生羽翼，教之慎出入。出巢不似依巢安，上有鹰鹯下沾湿。林阴阴，风颵颵，东家火起焚其巢。巢空叶枯霜露冷，覆翼其子鸣咬咬。雏今老苍自飞止，慈乌端居为雏喜。衔草作巢巢更高，白头未遍慈乌死。见者共叹息，羡尔林之乌，妇中贞节谁与俱。独不见海昏罗田都黄氏，一子之母旌门闾。
林卧
作者：刘崧
朝代：明
体裁：七言律诗

梧桐金井是谁家，芦苇荒城起暮笳。密叶不知微雨过，长空又送夕阳斜。谁能林卧看无始，自信天游乐有涯。何事桃源人不到，洞门终岁锁丹霞。
林森山水图歌
作者：刘崧
朝代：明
体裁：古风

清江何人画山水，西村无传稚川死。林生后出更清逸，笔法远师闽浙士。深林大树交铁柯，远峰近巘分陂陀。青天层峡见栈阁，落日平湖闻棹歌。水边之亭绝潇洒，更看平桥度羸马。千崖小径雪边分，百道飞泉雨中泻。自言笔法由心运，墨色重敷看深润。碧海春云动杳冥，泰华秋空入雄峻。昨者相逢湖水上，闻筑幽居傍渔榜。为君先赋采菱篇，答我新图迥幽旷。图中好山千万重，还似闽中似浙中。祇今欲往河梁绝，指点天末窥冥鸿。我家茆屋珠林底，武姥仙坛两相峙。何时为写看云亭，尽染西原雪华纸。
枯木竹石图
作者：刘崧
朝代：明
体裁：五言绝句

谁种山中玉，空闻天上槎。只今尘似海，便拟竹为家。
柬刘方东
作者：刘崧
朝代：明
体裁：七言律诗

秋落云亭水满河，故人池馆许重过。入门未觉青山少，对酒偏伤白发多。桂树藏烟依古岸，芙蓉含雨媚新波。白沙翠竹当时路，明月随人奈醉何。
柬舒中立
作者：刘崧
朝代：明
体裁：五言律诗

城僻苍山古，天寒落叶稀。细流通石涧，斜日带林扉。柳外青凫乱，松阴白鸟微。看君携稚子，把酒惜牵衣。
柳寄生
作者：刘崧
朝代：明
体裁：五言绝句

秋来杨柳树，叶落空池里。上有寄生枝，青青寒不死。
树萱堂诗为章仲勉赋
作者：刘崧
朝代：明
体裁：古风

莫种南山葛，葛生满堂前。其蔓滋以长，愁心苦缠绵。不如种萱草，花开自年年。朱英间绿叶，可以忘忧悁。双飞玉蝴蝶，一往不可复。八月莎鸡鸣，露花白如玉。白露秋复春，佳人在空谷。日暮翠襜寒，采之不盈掬。
栖霞观
作者：刘崧
朝代：明
体裁：七言律诗

青湖岭下入栖霞，缥缈玉清仙子家。宫殿春移九芝盖，云烟昼下五华车。冥冥古柏含溪雨，短短青蒲隐岸沙。药臼丹瓢那可问，高原残日散桑麻。
核桃树
作者：刘崧
朝代：明
体裁：七言绝句

叶底青丝乍委纕，枝头碧子渐含浆。燕南山北家家种，不比齐东枣栗场。
桃源
作者：刘崧
朝代：明
体裁：古风

青林被重冈，苍石立绝涧。冥冥松风回，高蔓弱可绾。驱车鹤岭下，沮洳湿危栈。微茫烟霞集，披靡杉筠间。高秋灏气豁，秀色纷属盼。芸芸澼纩子，涉水恒及骭。山女行负薪，结发垂两丱。年丰粳稻足，食狃刍与豢。呼吏不及门，征租少稽慢。银坑重茶赋，往往先月办。缘山八九家，火耕习薅铲。土屋桑树高，鸡鸣日方晏。清霜落原菽，夕露沾畦苋。吁嗟避秦人，历世乃多患。岂知太平俗，铠甲未尝擐。永宜旷士怀，乐此谢游宦。种桃实吾事，荷耒乃不惯。穷源愁日暮，流水方汕汕。叹息行险艰，南云送凉雁。
桐江
作者：刘崧
朝代：明
体裁：五言律诗

残垒带江沙，荒祠集暮鸦。客行桐水市，人采木绵花。山掩飞烟直，江浮落日斜。旧游那可问，依约见人家。
梁孝子
作者：刘崧
朝代：明
体裁：古风

梁孝子，早孤而鳏惟养母。有兄从军弃儿女，废姊寡居养无所。孝子念母情所钟，迎姊就养来家中。更携二侄共哺食，令母弄孙嬉笑同。市尝大雪薪炭绝，起析舂具就炉爇，不令母知母心悦。乱馀时果贵且珍，出买菱实先献新，母食甘之忘其贫。梁孝子，行孝义，只不读书宁识字，天性真醇有如此。吁嗟今之人，禄食往往肥其身。同气乃异趋，肝胆如越秦。孝子诚愧之，吁嗟今之人。
检故箧中得亡儿觭所服药裹赋以致悼
作者：刘崧
朝代：明
体裁：古风

汝葬已在野，汝药尚在笥。当时閟神功，事往一流涕。神仙岂不死，海上多奇方。俯仰犹昨朝，呜呼今则亡。
椎冰行
作者：刘崧
朝代：明
体裁：古风

里河冰坚厚如掌，扬州北去船难上。船头持火照椎冰，万杵千篙动清响。冰开一步进一程，三日不到高邮城。夜寒月黑北风急，舟人独拥冰椎泣。
椒园诗为台州杨子赋
作者：刘崧
朝代：明
体裁：古风

海陬有东麓，天台所遗馀。其下五亩园，幽人之所居。幽人志事亲，行不出里闾。升堂既问候，入室还读书。园中何所有，椒树蔚扶疏。露芳或晨采，秋秽亦自锄。持此酿春酒，气和心孔舒。东邻岂无牲，北里亦有鱼。所贵在力勤，旨甘将乐胥。苾馨重胡考，蕃衍咏聊且。慎旃志洁白，庶以承厥初。
椿萱图为会稽胡郎中赋
作者：刘崧
朝代：明
体裁：古风

越中山水称雄秀，越中胡家称孝友。父母怡愉在一堂，六十齐年健相守。人言积善深且长，早有令子登贤良。今年徵召入朝省，白衣超拜尚书郎。会稽岧峣白云里，江船南来向千里。鉴湖风起藕花秋，子念亲恩亲念子。午门晓开东日红，万国干官朝九重。方惭孤蹇昧补报，何幸奏对相追从。吁嗟胡君我今恨如海，禄虽有馀亲不待。愿君爱日保祯祥，忠孝一心长不改。人生穷达安可量，事亲之乐真无央。矧君妙年当盛际，似此具庆非寻常。愿萱忘忧椿介寿，绿叶朱华照鸾绶。眼看升堂棒诰书，衣锦归来献春酒。
楚酒苦如檗歌
作者：刘崧
朝代：明
体裁：古风

楚酒苦如檗，燕酒毒有灰。自能螫喉吻，何以宽心怀。不如江南有美酒，香如芙蓉色如柳。小瓶浮蚁信宿成，大瓮沈醅十年久。饮之不鸷亦不狞，温温如春和且平。丹田微蒸香露溢，着面已觉赪霞生。当时放意事杯酌，倒海回山恣行乐。有时醉倒黄公垆，卧看山花酒中落。一从远游楚与燕，苦曲黄米无甘泉。刮肠呕胃甚荼蓼，使我颦蹙清樽前。何时南归事林亩，邻曲招寻二三友。呼儿多与种秫田，日日花前饮春酒。
楮巢诗为彝仲赋
作者：刘崧
朝代：明

豪贵金为埒，高人楮作巢。一区通？窱，四壁绝{穴泒}坳。煖爱风威隔，寒惊雪色交。调琴延舞鹤，挥笔看腾蛟。径小缘松入，门幽傍竹敲。寄言尘土迹，未可漫相淆。
樵隐诗为北平检校书吏朱廷玉赋
作者：刘崧
朝代：明
体裁：古风

上虞朱郎美如玉，昔隐负樵今食禄。抽毫晨趋北省署，归梦夜绕东山麓。朝廷徵贤图治康，岩穴搜剔无遗良。云山纵有千万叠，似子风格何由藏。垂纶鼓刀自前古，功业终须致圭组。愿君长忆负薪时，莫羡轻肥忘勤苦。
次吴明理登快阁留别韵
作者：刘崧
朝代：明
体裁：七言律诗

郁孤台下双江流，我昔系帆曾一游。蛟龙怒涌滩石夜，猿狖悲啼山木秋。客怀衮衮不自极，人生劳劳安可休。与君乍见即为别，何以酾酒留轻舟。
次周所安寄短歌
作者：刘崧
朝代：明

周郎春兴醲如酒，绕屋陂塘种杨柳。忆曾相过赏东风，手引流霞？北斗。当时不省生远愁，花下起舞回高秋。长松挂月出石岭，清夜醉倒东溪头。别来几度秋风发，却怪音书望中绝。行人马上念乡关，九月居庸洒飞雪。羡君一门如棣花，石室旧藏书五车。昨来寄我三百字，字墨矫矫犹翻鸦。我惭衰迈成漂泊，钓水耕山负前约。山林啸傲方日长，慎勿白首悲冯唐。
次王子启夜坐怀旷伯逵
作者：刘崧
朝代：明
体裁：古风

褰帷惜良夜，起坐临清池。窈窕月奁合，逶迤云佩垂。虫响初寒候，乌啼欲曙时。况复念良友，迟回劳所思。
次胡琴所韵
作者：刘崧
朝代：明
体裁：五言律诗

旅舍生芳草，书帷映古槐。共怜春意入，况值客愁开。隔屿花如雾，哄堂笑似雷。杯行嫌太缓，故遣短歌催。
次韵一首奉寄孟浩彦弘二友
作者：刘崧
朝代：明
体裁：七言律诗

县北诸峰秀不群，桥南二水划中分。寒星夜动蛟龙窟，斜日春明翡翠文。照眼溪花浑烂漫，呼名山鸟自殷勤。长怀吊古空多感，荒草离离太史坟。
次韵奉寄孟浩彦弘二友
作者：刘崧
朝代：明
体裁：七言律诗

幽人共爱溪边住，舍北舍南春水声。开径不嫌时独往，到城应许日同行。乱云长共青山黑，白鸟偏依绿树明。无限客愁谁断送，携壶长拟就君倾。
次项可臣感怀
作者：刘崧
朝代：明
体裁：七言律诗

玉华峰下碧溪流，曾向南城赏素秋。明月远从湘右出，好山如在越中游。伤心丧乱云千变，过眼韶华水一沤。此日飘零豺虎外，为君愁倚仲宣楼。
次颜用行留别韵二首
作者：刘崧
朝代：明

昔避乌仙洞，归来又六年。乡园各奔散，寇盗竟缠连。愁共将零叶，身如不系船。艰危惊再见，未有买山钱。叹息泸源上，何时寇盗平。凄凉惊往事，浩荡怯孤征。世乱欢娱少，时危出处轻。送行频惜别，落日最伤情。
次颜用行留别韵二首·其一
作者：刘崧
朝代：明
体裁：五言律诗

昔避乌仙洞，归来又六年。乡园各奔散，寇盗竟缠连。愁共将零叶，身如不系船。艰危惊再见，未有买山钱。
次颜用行留别韵二首·其二
作者：刘崧
朝代：明
体裁：五言律诗

叹息泸源上，何时寇盗平。凄凉惊往事，浩荡怯孤征。世乱欢娱少，时危出处轻。送行频惜别，落日最伤情。
正月二十二日赴容州道中
作者：刘崧
朝代：明
体裁：七言律诗

二十日春饶霁景，数千里路信邮亭。野花有恨何劳白，山水无名只解青。残月哀猿啼袅袅，暮烟孤鹄去冥冥。南京三月归期早，应及闻莺侍紫庭。
正月二十六日得表弟梁远南京消息且云比江西来者皆未有书感而赋此
作者：刘崧
朝代：明
体裁：七言绝句

书发南京已岁徂，开缄惊喜忽长吁。谁知路比燕山近，更说新来一字无。
正月元旦陪车驾蒋山寺祠佛夜归追赋二绝
作者：刘崧
朝代：明

内官飞骑入松林，寺里华钟吼法音。五百高僧齐上殿，红袈裟里间泥金。香台百尺拥雕棂，一朵青莲出紫庭。龙辇先登开善塔，鸾旗犹驻翠微亭。
正月元旦陪车驾蒋山寺祠佛夜归追赋二绝·其一
作者：刘崧
朝代：明
体裁：七言绝句

内官飞骑入松林，寺里华钟吼法音。五百高僧齐上殿，红袈裟里间泥金。
正月元旦陪车驾蒋山寺祠佛夜归追赋二绝其二
作者：刘崧
朝代：明
体裁：七言绝句

香台百尺拥雕棂，一朵青莲出紫庭。龙辇先登开善塔，鸾旗犹驻翠微亭。
正月十二日肇庆府观迎春
作者：刘崧
朝代：明

南访龙媒踰五岭，北曕凤阙想重楼。日边奉诏辞金马，海上逢春送土牛。充席荔蕉怜远物，绕城桃李似中州。永怀恩宴承宣早，光禄筵深酒满瓯。
步月
作者：刘崧
朝代：明
体裁：七言绝句

乘凉步月过西邻，草露霏微湿葛巾。一径竹阴无犬吠，飞萤来往暗随人。
步虚拟词赠紫阳萧炼师
作者：刘崧
朝代：明
体裁：古风

璿宫霁景澄，彤墀绿云上。星联黄姑渚，露下仙人掌。金文乍葳蕤，羽翿亦森爽。翠林闪霞光，丹壑流清响。□观群动根，大化何漭漭。飞步凌紫清，玄幽契遐想。
武山下夜宿同萧子所分韵得云字
作者：刘崧
朝代：明
体裁：七言律诗

四月十日晚逢君，落花满地翠纷纷。水流丹壑向千里，月上青天无片云。典衣沽酒惜春尽，刻烛题诗愁夜分。终然聚散安可极，淮海冥冥孤鹤群。
武山十四境 其一 武姥冈
作者：刘崧
朝代：明
体裁：五言绝句

一自飞仙去，迢遥白云上。岁岁春风来，满山青草长。
武山十四境 其七 礼斗石
作者：刘崧
朝代：明
体裁：五言绝句

道士礼斗处，独缘岩际云。空中歌碧落，不遣世人闻。
武山十四境 其三 云峰寺
作者：刘崧
朝代：明
体裁：五言绝句

路盘重巘上，寺值两崖间。泉水依然在，真僧去不还。
武山十四境 其九 真珠泉
作者：刘崧
朝代：明
体裁：五言绝句

乱撒高岩下，多因险势奇。更逢朝日映，五色烂摩尼。
武山十四境 其二 陶皮石室
作者：刘崧
朝代：明
体裁：五言绝句

北岩极谽谺，三面环绝壁。闻有山雨来，石泉先暗滴。
武山十四境 其五 龙王洞
作者：刘崧
朝代：明
体裁：五言绝句

一斛岩腰水，灵踪向此蟠。祇言流出洞，长岁不曾乾。
武山十四境 其八 望阳石
作者：刘崧
朝代：明
体裁：五言绝句

巨石含光景，东蹲直海门。仙人何日下，晞发候晨暾。
武山十四境 其六 虎鼻峰
作者：刘崧
朝代：明
体裁：五言绝句

平巘矗崇墉，中天紫翠重。曾因望江水，上到最高峰。
武山十四境 其十 衣笼石
作者：刘崧
朝代：明
体裁：五言绝句

衣笼化为石，何年阁半岩。多因仙帔氅，不是无裙衫。
武山十四境 其十一 南岩石
作者：刘崧
朝代：明
体裁：五言绝句

濩落欹空旧，嵌岩掩半匏。不愁山雨湿，自有白云交。
武山十四境 其十三 丹井
作者：刘崧
朝代：明
体裁：五言绝句

绝顶仙人井，碧泉皆雨香。神龟人不见，每夜有丹光。
武山十四境 其十二 西岩洞
作者：刘崧
朝代：明
体裁：五言绝句

巀嶪风门口，坡陀虎穴西。向来梵云寺，秋草鹧鸪啼。
武山十四境 其十四 石鼓
作者：刘崧
朝代：明
体裁：五言绝句

片石上嵯峨，春风覆薜萝。何人踏龙尾，白日撼灵鼍。
武山十四境 其四 佑仙观
作者：刘崧
朝代：明
体裁：五言绝句

南指鸡冠石，西华此路分。至今珠树上，长有鹤成群。
武山十四境·武姥冈
作者：刘崧
朝代：明

一自飞仙去，迢遥白云上。岁岁春风来，满山青草长。北岩极谽谺，三面环绝壁。闻有山雨来，石泉先暗滴。路盘重巘上，寺值两崖间。泉水依然在，真僧去不还。南指鸡冠石，西华此路分。至今珠树上，长有鹤成群。一斛岩腰水，灵踪向此蟠。祇言流出洞，长岁不曾乾。平巘矗崇墉，中天紫翠重。曾因望江水，上到最高峰。道士礼斗处，独缘岩际云。空中歌碧落，不遣世人闻。巨石含光景，东蹲直海门。仙人何日下，晞发候晨暾。乱撒高岩下，多因险势奇。更逢朝日映，五色烂摩尼。衣笼化为石，何年阁半岩。多因仙帔氅，不是无裙衫。濩落欹空旧，嵌岩掩半匏。不愁山雨湿，自有白云交。巀嶪风门口，坡陀虎穴西。向来梵云寺，秋草鹧鸪啼。绝顶仙人井，碧泉皆雨香。神龟人不见，每夜有丹光。片石上嵯峨，春风覆薜萝。何人踏龙尾，白日撼灵鼍。
武山十四境余为善举写墨竹因题二绝其上·其一
作者：刘崧
朝代：明
体裁：五言绝句

深林昨夜雨，新笋几时生。似觉清风动，微闻坠露声。
武溪获大木歌
作者：刘崧
朝代：明
体裁：古风

大材用世不可测，每自沦落升高隆。君看武溪蛰古木，一朝远致黄堂中。黄堂旧梁危嶷嶷，久待瑰奇更蠹蚀。武溪父老不自私，为言水中有钜植，根节槎枒良可识。太守遣吏往视之，陈牲酾酒先告祠。踏泥直恐龙奋跃，抉石犹疑天倒垂。伐之铮铮金铁鸣，黑洳渍入霜皮赪。千夫挽绠土窍裂，迅雷走雨溪灵惊。归来绳削腾高架，藻绘风生动清夏。何年汨没泥滓馀，一日州民拜其下。人生出处安可常，苦心未朽终腾骧。君不闻丰城地底剑，苌弘土中血。千年化碧安可縻，亦有龙光斗牛掣。
武溪道中望武山
作者：刘崧
朝代：明
体裁：七言绝句

虎峰龙洞互绵联，常是高低落照边。最爱武溪溪上看，锦屏一片倚青天。
残雪
作者：刘崧
朝代：明
体裁：五言绝句

山中残雪在，背日半稀微。却意长松下，閒云不解飞。
比丘观音赞
作者：刘崧
朝代：明
体裁：四言诗

补陀如如，人天具瞻。现真实相，不假庄严。如莲得水，灌溉滋悦。如水注瓶，表里洞彻。光弥觉海，香满旃檀。得大自在，作如是观。
毛生从龙陪予由蓝陵入小庄归赋此为贶
作者：刘崧
朝代：明
体裁：七言律诗

一月寻山秋兴浓，毛生杖屦喜相逢。入溪暂醉蓝陂酒，度岭初闻荐福钟。连筏载云穿榉柳，断桥横雨出芙蓉。最怜林下茅堂好，晏岁携书慎所从。
水南歌
作者：刘崧
朝代：明
体裁：五言绝句

主将有号令，团兵守地方。休持一寸草，杀汝弃沙场。
水南歌
作者：刘崧
朝代：明
体裁：五言绝句

十年频劫掠，北岸人最苦。贼来岸下杀，切莫渡江去。
水南歌
作者：刘崧
朝代：明
体裁：五言绝句

团结云亭口，驻兵太原洞。旌旗草间仆，莫遣风吹动。
水口山居杂兴六首
作者：刘崧
朝代：明

夙好慕山水，幽寻每忘疲。兹晨遂栖止，乃在山之陲。维时属秋杪，万壑敛寒姿。烟峦既合沓，风磴亦纷披。窈窕幽谷阴，秀木自成帷。俯听流泉响，仰看浮云驰。夐与人世远，允契遁者期。永言适所性，庶以静自怡。便当谢城市，去去从此辞。登楼望危岑，爱此珍木林。上有好鸟巢，下有垂萝阴。清风日披拂，可以涤烦襟。人言此回远，溪水汩以深。阴壑多龙蛇，山石自嵚崟。终然未能往，抚槛独沈唫。山上一茆屋，知是何人居。时时白云中，閒读古人书。古人去已远，言论乃有馀。清风飒然至，佳木周四除。蒿卧以终日，不知庭户虚。斯人可相见，此乐当何如。秋气日以厉，霜露日以繁。草木各变色，松桂何轩轩。物生有本性，天运恒不言。自非闭塞候，焉识春夏温。乃知天地间，盛衰同一源。乘时夸毗子，皦皦安足论。霜降休百工，将以戒寒服。翩翩蜉蝣羽，时至亦矜束。我无一株桑，又乏轻骑足。衣褐何由充，萧条岁年促。野人省秋稼，引锸决渠水。秋高粳稻熟，芒穗各垂委。翩翩山鸟群，啄食秋田里。驱去还复来，嗷嗷讵能止。彼饥岂无涯，我稼自兹始。一饱谅所同，如何较人已。
水口山居杂兴六首·其一
作者：刘崧
朝代：明
体裁：古风

夙好慕山水，幽寻每忘疲。兹晨遂栖止，乃在山之陲。维时属秋杪，万壑敛寒姿。烟峦既合沓，风磴亦纷披。窈窕幽谷阴，秀木自成帷。俯听流泉响，仰看浮云驰。夐与人世远，允契遁者期。永言适所性，庶以静自怡。便当谢城市，去去从此辞。
水口山居杂兴六首其三
作者：刘崧
朝代：明
体裁：古风

山上一茆屋，知是何人居。时时白云中，閒读古人书。古人去已远，言论乃有馀。清风飒然至，佳木周四除。蒿卧以终日，不知庭户虚。斯人可相见，此乐当何如。
水口山居杂兴六首其二
作者：刘崧
朝代：明
体裁：古风

登楼望危岑，爱此珍木林。上有好鸟巢，下有垂萝阴。清风日披拂，可以涤烦襟。人言此回远，溪水汩以深。阴壑多龙蛇，山石自嵚崟。终然未能往，抚槛独沈唫。
水口山居杂兴六首其五
作者：刘崧
朝代：明
体裁：古风

霜降休百工，将以戒寒服。翩翩蜉蝣羽，时至亦矜束。我无一株桑，又乏轻骑足。衣褐何由充，萧条岁年促。
水口山居杂兴六首其六
作者：刘崧
朝代：明
体裁：古风

野人省秋稼，引锸决渠水。秋高粳稻熟，芒穗各垂委。翩翩山鸟群，啄食秋田里。驱去还复来，嗷嗷讵能止。彼饥岂无涯，我稼自兹始。一饱谅所同，如何较人已。
水口山居杂兴六首其四
作者：刘崧
朝代：明
体裁：古风

秋气日以厉，霜露日以繁。草木各变色，松桂何轩轩。物生有本性，天运恒不言。自非闭塞候，焉识春夏温。乃知天地间，盛衰同一源。乘时夸毗子，皦皦安足论。
水口田家
作者：刘崧
朝代：明
体裁：七言律诗

水口山腰三四家，枫林茆屋带苍葭。野人敲火夜然竹，溪女踏云朝浣沙。水落寒潭鱼可捕，草肥秋垄兔堪罝。有时刀槊还登砦，鸡犬萧萧隔暮霞。
水啮古墓歌
作者：刘崧
朝代：明
体裁：古风

河水啮高丘，丘中墓门崩作洲。可怜墓中人，不见河水向南流。
水溪口望三顾山
作者：刘崧
朝代：明
体裁：七言绝句

最忆卢仙旧隐踪，三尖平拥玉芙蓉。寻常烟雾空濛里，却过溪南见四峰。
水精葱
作者：刘崧
朝代：明
体裁：五言律诗

芳烈齐山茗，清名重水精。生成推土物，誇大著乡评。鸣齿冰丸脆，通神雪汁清。茗瓯端有助，疏浅愧吾生。
永丰刘尊德自南雄归过宁都别予将之豫章因怀旷伯逵赋别念二韵仍以呈旷也
作者：刘崧
朝代：明
体裁：古风

刘郎南雄来，高豁动晴昊。我行山水深，逢子恨不早。林亭春色净，闭户思却扫。骑马晨冲泥，沾濡愧群草。长滩石齿齿，舟楫得慎保。呼酒破旅颜，操觚见文藻。只今岭南幕，颂尔伯父好。佐邦重赞诺，华发未即老。久知阶庭除，重尔甚琲璪。家声激前闻，谁不思涤澡。矧子方青年，如日斯杲杲。求师复远涉，下浦伤霖潦。落花随飘风，何以慰中抱。南州有旷子，友谊获深造。高歌忘羁穷，愁绝亦颠倒。我昔从之游，艰危极论讨。今年始适吏，颜色脱枯槁。独不常见之，念我心懆懆。永怀川无梁，式赋山有栲。从迈谅匪难，踯躅悲远道。浮云递崇冈，斜日下深岛。会合谅有期，持身以为宝。
江上
作者：刘崧
朝代：明
体裁：五言绝句

江上青枫树，秋来叶渐稀。如何渡江水，飘荡不能归。
江上
作者：刘崧
朝代：明
体裁：七言绝句

沙觜微波漾绿蘋，山头落日驻红轮。依稀灯火枫林鼓，岸上人家赛水神。
江上即事柬云衢王徵士
作者：刘崧
朝代：明
体裁：七言律诗

残霞夹树红于火，寒水无波黑似冰。溪獭衔鱼穿断港，野禽啼雨上枯藤。舟前风濑馀千里，屋上云山出几层。岁晏独悲成濩落，楼高还许共栖凭。
江上对月歌
作者：刘崧
朝代：明

明月初出云间时，炯如金盆光陆离。驻影疑遮青桂树，飞光直射碧桃枝。枝间烂烂花如雪，风力高寒吹欲折。便持玉案紫琼杯，还酹青天白银阙。白银阙，几千文，九州四海遥相望，一年十二度圆缺，惟有春时最和朗。我从抱病滞故园，十夕九雨增忧烦。此时朋游少欢聚，谁与共倒林中尊。只今玩月流江浒，却忆兄行弟游处。湘水天青路口云，雩山雪照罗岩树。独不见兮心惨伤，举头看月怜异乡。华山老鹤歘起舞，龙门流水横秋霜。人生富贵复何有，笑折花枝劝行酒。未须秉烛向西园，更与回尊唱杨柳。
江上见早梅
作者：刘崧
朝代：明
体裁：七言律诗

岁暮云山意共悲，晓寒霜树日初移。遥怜江上萧条客，独对春前烂熳枝。雅韵可堪愁未醒，幽香故与静相宜。若为折寄肠空断，白雪黄云渺去期。
江上闻莺
作者：刘崧
朝代：明
体裁：七言绝句

宣华西上是敖城，江水弓弯复镜平。五月行人西岭下，满山青树只闻莺。
江上风雨骤作
作者：刘崧
朝代：明
体裁：七言律诗

飞鸟冥冥故不喧，江涛呼泡歘飞翻。浮云北去万马急，落日西沉千树昏。风捲虹光穿乱石，山围雨气羃荒村。野人欲睡还惊起，收拾残书自掩门。
江南弄
作者：刘崧
朝代：明
体裁：乐府曲辞

江浦晴云作水流，鸳鸯哺雏花满头。沙堤十里寒溘溘，湘娥踏浆摇春愁。菖蒲叶齐宝刀绿，佩鱼双剪琪花玉。酸风吹雨不见人，一夜啼痕绣丛竹。
江口汎舟得船字
作者：刘崧
朝代：明
体裁：五言律诗

凉露青天下，繁星白水边。歌呼仍劝酒，起坐忽欹船。喧已非尘境，清疑是水仙。沙头灯火起，飞鹭亦翩翩。
江干草居
作者：刘崧
朝代：明
体裁：古风

江干惬幽屏，草扉亦常关。晚途断归人，虚市见寒山。林木变冬候，繁绿忽已殷。鸣鸟相因依，孤云时去还。唐虞既云远，慨此时独艰。四体岂不勤，我发日已斑。翱游千载上，偃仰一室间。乐咏古人诗，庶几无腼颜。
江阁晚望次严焕韵
作者：刘崧
朝代：明
体裁：五言律诗

落日明秋燧，江空生夕波。阁前歌吹少，城下战船多。望眼悬飞檄，愁心倚太阿。王师犹驻马，谁遣问如何。
池上偶赋
作者：刘崧
朝代：明
体裁：七言绝句

画栏碧树午阴斜，小扇微风拂帽纱。最怜一时春水绿，不教五月看荷花。
池上联句
作者：刘崧
朝代：明
体裁：古风

池馆月初上，幽人时独行。焉知竹林下，有此木屐声。
汪楼偶题
作者：刘崧
朝代：明
体裁：七言绝句

千树桃花散锦窠，相逢不饮奈愁何。可怜一片春波绿，先被歌楼占得多。
汪陂馆中赠萧子仪
作者：刘崧
朝代：明
体裁：七言律诗

北岩虚馆少经过，之子能来逸兴多。满袖新诗看不厌，当筵短剑醉还歌。落花深巷愁春雨，细柳回塘汎夕波。好在读书丛竹下，题诗频遣慰蹉跎。
沙村道中
作者：刘崧
朝代：明
体裁：五言律诗

隔水望东绵，看云忆阆川。人行秋草里，雁落夕阳边。败屋犹依砦，荒村少种田。征徭浑未已，野哭更凄然。
沙河闸
作者：刘崧
朝代：明
体裁：七言绝句

数家茆屋是沙河，废闸当河乱石多。大船东下好扶舵，泗水西流当奈何。
河上农家
作者：刘崧
朝代：明
体裁：五言律诗

河上居人少，兵前草树繁。牛羊还识路，鸡犬自成村。衣夹绵花絮，盘分苜蓿飧。可能无长物，容易足晨昏。
河上谣
作者：刘崧
朝代：明
体裁：七言绝句

临河照影插花枝，莫道浑浊不相宜。试把郎心比河水，顾盼分明当自知。
河上谣
作者：刘崧
朝代：明
体裁：七言绝句

家住黄河相见湾，湾头道路古来难。十度船来九度见，郎行自隔万重山。
河上谣
作者：刘崧
朝代：明
体裁：七言绝句

河上丈人河上居，杨柳青青三月初。少年挟箭去射雁，妇女踏罾能网鱼。
河上谣
作者：刘崧
朝代：明
体裁：七言绝句

河流曲曲是盘钩，东北西南不定流。何似客行西北去，回头一向望南州。
河上谣
作者：刘崧
朝代：明
体裁：七言绝句

青杨沟下是黄河，三月春深风浪多。河中石子白磊磊，河水自浑君奈何。
河上谣
作者：刘崧
朝代：明
体裁：七言绝句

马家浅上船难泊，徐州洪下好相寻。水急莫嗔郎性恶，滩浅不如人意深。
河之水赠草亭狄隐君归京城
作者：刘崧
朝代：明
体裁：古风

河之水，瀰而黄，十月北风吹大霜，送子欲往愁无梁。斲冰嵯峨冻地裂，鸹鸧呼寒堕其翮。单车匹马从南来，踣铁交蹄五花白，北渡河流望燕月。初月剪剪如弯眉，征夫道上愁别离。青峰石壁猿夜啼，橡粟寒落林头枝。何年结亭海子隅，亭成祇爱西山住。閒歌白石看秋云，却卧紫萝听暮雨。门前十二杨柳株，可以坐钓秋江鲈。画船丝发照碧水，风骨自是仙人徒。人言京国求官好，君独辞官事幽讨。西山白雪深于云，期子餐之以终老。
沿邓溪登石盘岭
作者：刘崧
朝代：明
体裁：古风

沿溪弄潺沄，举首见绝壁。石脚插白沙，崩崖旧时劈。始登足轻剽，稍瞰心怵惕。圆峰覆锜釜，悬涧泻瓴甋。当时风雨交，云气走霹雳。兀立苍茫中，隤然欲无敌。夤缘背前路，陟巘欣后觌。委蛇冠彤霞，巀嶪挂赤霓。梯危出深窈，指道转岑寂。寒葩泫零露，幽翳明的皪。迂回落陂陀，清晨方踧踖。乔林杂松槚，玄宇散檐樀。逝将觐天人，披发调笙笛。神仙岂在远，尘虑恐未涤。行歌答清啸，次第记所历。回风散残雨，列宿光可摘。群动亦暂休，啼螀在葭荻。意行得无为，念此增感激。
泊徐州洪乡人有携酒相饷者喜而赋此
作者：刘崧
朝代：明
体裁：七言绝句

碧瓮盛来琥珀光，感君远意不能忘。情知岁近归期远，且对尊前说故乡。
泊蓼州登岸寻旷氏馆
作者：刘崧
朝代：明
体裁：五言律诗

江雨冷萧萧，维舟近画桥。不愁春烂漫，故恐浪漂摇。溆口明花树，城阴散柳条。故人高馆近，未觉旅魂销。
泛舟赴上麓道中赋
作者：刘崧
朝代：明
体裁：七言律诗

独循西岭溯沿洄，遥见层云拥阜堆。石激惊波漂沫下，山盘断岸洑沙回。杨枝齐拂船舷度，水鸟斜翻棹影开。便喜穿云寻上麓，不愁冲雨下鱼台。
流江八景歌
作者：刘崧
朝代：明
体裁：古风

望龙门，渺飞雪，皎若三山白云阙。仙人踏岩石，石上迹欲灭。恍惚重楼珠幢夜腾结，北风吹沙江水裂。望西山，愁暮雨，青屏冥冥龙出舞。真僧入定石卧虎，遥见绝壁中开露。祗树邅予游兮江之南，月皎皎兮浸汪涵。素娥抱玉骑紫蟾，冯夷缩手不敢探，但见光采烂烂千丈摇虚潭。招予舟兮石浦，春涛浩兮不可以渡。风轰铿兮雷怒，忽中流以回顾，闻阗阗之戍鼓。宣华屹其云中，天鸡鸣兮咽霜钟。耿疏星之光曙，见十二之青峰。复忽兮将夕，落景飞兮乱山赤。眺长洲兮汎珠湖，棹木兰兮拾明珠。山有松柏兮水有芙蕖，高可樵兮深可渔。乐哉江南兮伊美人之所居。
流江春日
作者：刘崧
朝代：明
体裁：七言绝句

山绕平原屋绕山，两溪流水结回环。绿杨如画花如锦，长日鸟啼烟雾间。
浮萍逐流水
作者：刘崧
朝代：明
体裁：五言绝句

浮萍逐流水，水去萍著泥。尔自失所依，出处安得齐。
海子桥午憩
作者：刘崧
朝代：明
体裁：七言律诗

海子桥西是泮宫，寻游偶此憩青骢。一春实少催花雨，二月偏多摆柳风。琼岛晴薰烟溆合，金河冻释水云空。沙边小艇无人系，愁绝沧浪旧钓翁。
海子桥晚眺
作者：刘崧
朝代：明
体裁：七言绝句

海上青山山上云，空青锦绣自成文。广寒西下红桥晚，两岸荷花一径分。
涂若谷月下携酒相饮赋此戏赠
作者：刘崧
朝代：明
体裁：五言绝句

多情涂道士，劝客未须寝。斗酒慎莫辞，携来月下饮。
淮安舟中夜闻吴歌戏作二绝
作者：刘崧
朝代：明

淮安城下霜月明，淮河船上唱歌声。谁遣此歌今夜唱，声声却是怨郎行。望郎归近怨郎行，一步闺门万里情。辛苦寄书河北去，人言却在武昌城。
淮安舟中夜闻吴歌戏作二绝·其一
作者：刘崧
朝代：明
体裁：七言绝句

淮安城下霜月明，淮河船上唱歌声。谁遣此歌今夜唱，声声却是怨郎行。
淮安舟中夜闻吴歌戏作二绝其二
作者：刘崧
朝代：明
体裁：七言绝句

望郎归近怨郎行，一步闺门万里情。辛苦寄书河北去，人言却在武昌城。
淮甸
作者：刘崧
朝代：明

淮甸今焚掠，纷纷日异闻。远侵三楚地，近隔九江云。邻省围边将，亲王进卫军。由来王国内，不在策奇勋。始报修城障，仍闻铸甲兵。关河原阻滞，宇宙划经营。不谓时当尔，终然法再更。边圉岂忘备，万一向清平。
淮甸·其一
作者：刘崧
朝代：明
体裁：五言律诗

淮甸今焚掠，纷纷日异闻。远侵三楚地，近隔九江云。邻省围边将，亲王进卫军。由来王国内，不在策奇勋。
淮甸·其二
作者：刘崧
朝代：明
体裁：五言律诗

始报修城障，仍闻铸甲兵。关河原阻滞，宇宙划经营。不谓时当尔，终然法再更。边圉岂忘备，万一向清平。
清明对酒
作者：刘崧
朝代：明
体裁：五言律诗

榆火报清明，云天霁景澄。麦花愁夜雨，桑叶爱春晴。燕说兴亡恨，蛙占水旱声。可能忘世虑，呼酒听流莺。
清明日所见
作者：刘崧
朝代：明
体裁：七言绝句

初日榆林听鸟鸣，微风拂面晓烟轻。纸钱麦饭谁家子，忽忆清明上冢行。
清明日所见
作者：刘崧
朝代：明
体裁：七言绝句

毵毵榆柳带烟萝，落日荒原狐兔多。断港已无流水过，行人犹说古黄河。
渔家乐题渔乐图为曾朝佐郎中赋
作者：刘崧
朝代：明
体裁：古风

渔家乐，船里为家无土著。朝朝日日大江边，长汀短汊从湾泊。醉眠饱食托烟波，却笑傍人事耕作。月明蓬上芦花飞，雨打船头枫叶落。芦花飞出水，鳜鱼秋正肥。侵晨相唤提网去，薄暮放歌收钓归。夫妻白首长相聚，有脚何曾踏山路。教儿打网莫种田，长江有水无荒年。
渔村图
作者：刘崧
朝代：明
体裁：七言绝句

湛湛长江上有枫，偶然相遇两渔翁。明日何由问踪迹，五湖烟浪杳茫中。
渔栖辞
作者：刘崧
朝代：明
体裁：古风

苍林兮碧溪，我渔兮我栖。朝鸣榔于中泽兮，夕余济于澨西。波洄沿兮不可以倏迷，路窈窕兮风凄凄。反予遵兮故蹊，云鳞鳞兮不可以隮。漱白石兮藉芳荑，悄空谷其无人兮，见翩翩之凫鹥。志逸而嬉兮得丧以齐，纶不必施兮彼笭箵又焉足赍。乐哉洋洋兮，吾乌知尔之为鲦鲿为鲸鲵。
渡江
作者：刘崧
朝代：明
体裁：五言律诗

莽莽出轻艘，纷纷竟渡江。天宁残乐土，人欲愤遗邦。豺虎方雄斗，蛟龙正怒撞。南村愁岌岌，何处望旌幢。
渡江
作者：刘崧
朝代：明
体裁：五言绝句

褰衣涉江水，相趁渡沙觜。沙水白茫茫，不知江路长。
渡绣水取道赴高州
作者：刘崧
朝代：明
体裁：五言律诗

日出城乌起，风高驿马鸣。山从云际起，人在树间行。溪罟穷深捕，畬刀废薄耕。见人茆屋好，浑欲愧平生。
游三华山
作者：刘崧
朝代：明
体裁：古风

龙门两峰圆，一水下回绕。苍峡忽中开，飞桥出林杪。盘盘石磴引，羃羃松林窅。危栏正西挂，层阁复东缭。树暗尽含云，花明忽闻鸟。悬崖旁架栈，凿石潜通穾。早闻三仙人，栖化迹已杳。常疑云月上，颜色觌清皎。丹井旧时深，朝真乱来少。荒坛翳霜叶，虚馆閟丛筱。凝神观众妙，屏迹谢群扰。怀贤嘅重憩，振翼思远矫。佳境能娱人，何因致清醥。
游临溪寺和钟学正韵
作者：刘崧
朝代：明
体裁：五言律诗

涧束西流水，门临北向山。渡桥惊鸟散，扫石爱僧閒。雾薄林花紫，春深石笋斑。云峰如可问，杖策未须还。
游武山
作者：刘崧
朝代：明
体裁：七言律诗

武山千丈石为城，缥缈西来紫翠横。上砦云连中砦起，南岩钟应北岩鸣。林含雨气龙归洞，风度松声鹤载笙。仙客不归尘世换，为君倚剑望蓬瀛。
游白沙庙歌
作者：刘崧
朝代：明
体裁：古风

青青芙蓉峰，可望不可招。我本山中人，因之忆归樵。朝朝看山五云上，划见长江落危嶂。黄公滩险昔所闻，白沙祠古今谁访。乃有好奇卓越之孙郎，吊古往往探穷荒。重怜沙下白云冢，为买江上秋风航。洑滩奔迅万马疾，凉雾吹霜石屏出。跻攀瓮口未分寸，倒截鱼梁已寻尺。长篙戛石铿有声，神潭在望难为情。青天高悬鸿鹄远，落日下照鱼龙惊。童童青松枝，矫矫出云峤。彩凤腾辉琐闼重，寒螭竦鬣觚棱峭。舣舟祠下风摇摇，缆以垂蔓防惊漂。撞钟挝鼓告祭酒，纸灰飞雪寒飘萧。玉冠双峨形貌古，蛛网虫丝閟灵户。精灵尚想入梦寐，漂溺终能托墟墓。极知孝友天所藏，墨家孙子今何乡。山川有时出云雨，朝家自昔隆封王。群鸦飞鸣日欲暮，天际微茫起烟雾。枫林竹树何萧飕，风佩霓旌自来去。乱山四合如游龙，赣水百折争朝东。渔郎敲火青苇外，贾客驾舶苍烟中。长风送人下山址，猿狖悲号灵籁起。半痕明月上遥汀，一片青天入流水。流水不可极，夜色寒更深。船头酌酒船尾吟，鲤鱼馔列双黄金。就中宾客皆豪俊，邹子神情更清夐。掷帽狂歌不顾人，夺杯放饮先成醉。人生会合自有时，此日不乐将奚为。飞仙早传赤壁赋，锦袍更赋郎官诗。津亭边，石盘路，归骑翩翩失来处。灯火低迷下远楼，星河璀璨飞寒露。我有磊磈不尽之心怀，棹船载酒须重来。酒醒书閤梅花冷，月落江城画角哀。
游观山寺观山谷太史留题诗刻
作者：刘崧
朝代：明
体裁：七言律诗

白石塘西涉涧埼，赤栏桥外转逶迤。洞门流水千年在，古殿阴风六月吹。叶暗乌巢秋哺早，泉流蛙坎夜鸣迟。金银夜气谁能识，光采空遗太史诗。
游金华二首
作者：刘崧
朝代：明

绝顶是金华，先居在岩口。地底大江流，低头见南斗。紫殿何年起，亭亭一径分。向来路傍石，唤作两将军。
游金华二首·其一
作者：刘崧
朝代：明
体裁：五言绝句

绝顶是金华，先居在岩口。地底大江流，低头见南斗。
游金华二首其二
作者：刘崧
朝代：明
体裁：五言绝句

紫殿何年起，亭亭一径分。向来路傍石，唤作两将军。
游金精夜宿桃阁余与郑同夫张灯置酒且饮且吟命田仲颖书之余二人饮益豪吟益奇赵伯友从旁醉卧闻喧笑声忽跃起大呼好句好句仲颖亦时时瞌睡不应罗孟文从旁大笑不已道士姜近竹以继烛不给先退矣迨明缀之得五十韵
作者：刘崧
朝代：明

木落秋容净，天高旦气清。乾坤澄玉色，云雾豁金精。招隐怀丛桂，寻幽想茯苓。委蛇缘涧壑，迢递出郊坰。赤岭酣朝旭，青峰带曙星。筼筜交石崦，萝薜荫林亭。峡口闻清唱，崖阴见耦耕。洞猿啼石裂，山鹘掠云平。瑶草迷玄圃，琪花蔼赤城。老君岩崱屴，仙女沼泓澄。玉几栖崖稳，金床映户荧。仙桃宁有种，石鼓自无声。莲坠飘银汉，松蟠偃翠棂。缘檐风铎乱，挂壁雨瓢轻。木鹤遥占斗，铜龙并拱衡。殿标唐岁月，地拥汉精灵。凤诏云霞焕，龙章日月精。搴帷瞻绰约，隔水望娉婷。奕奕青霞服，飘飘赤羽旌。采鸾朝解佩，骑虎夜吹笙。缥渺何由遇，荒唐孰可名。悲歌传下土，遗迹渺飞輧。王纪长沙系，兵行百粤征。委禽怀恋恋，凿石感铮铮。仙偶真难匹，师昏竟莫成。断云空有望，流水故无情。已矣遗祠庙，苍然肃殿楹。莓苔沾玉座，尘网拂珠缨。明镜沈秋涧，残棋委石枰。寻真怜梦窈，抚字觉心惊。映日蚕崖瘦，缘云鸟道横。跻攀愁独坐，歌啸混同行。剪烛当清漏，移尊近翠屏。绝襟从客醉，移席任渠争。酬唱兼谐谑，登临任送迎。孟文频绝倒，仲颖故沈冥。思苦心应呕，眠迟眼屡瞠。吟教刘楚哑，联到赵埙醒。月冷茶烹栗，霜寒瓜剖琼。风从钟后息，泉共醉时听。磨石须题姓，临池欲写经。继膏愁道士，授简愧诸生。林鸟寒初定，岩扉夜不扃。栟榈高瑟瑟，黄竹乱琤琤。天地真㵳泬，朋游此合并。百年成过鸟，一夕感浮萍。野迥参初转，庭空露向零。长吟倚空阔，吾欲访蓬瀛。
湖上曲
作者：刘崧
朝代：明
体裁：诗

新莲乍出即昂头，叶底红菱不解浮。菱角沉泥终暗老，莲花落尽即漂流。
湖上曲
作者：刘崧
朝代：明
体裁：七言绝句

淡淡红妆慢慢歌，画船如月荫高荷。雨来不怕罗裙湿，贪看湖光舞翠娥。
湖上曲
作者：刘崧
朝代：明
体裁：七言绝句

湖阴微雨裛新妆，隔浦风来水气香。閒凭船舷不归去，绿荷花底看鸳鸯。
湖上曲
作者：刘崧
朝代：明
体裁：七言绝句

独自沿流出浦迟，回船何事不相期。满房莲子谁心苦，落尽秋花君始知。
湖上曲
作者：刘崧
朝代：明
体裁：七言绝句

绿荷缭绕水为城，十里红云照眼明。不知昨夜花开满，清晓船来不可行。
湖上曲
作者：刘崧
朝代：明
体裁：七言绝句

自入花丛擘翠房，散抛莲菂水中央。秋来无奈相思苦，心苦愁多不敢尝。
湖上曲
作者：刘崧
朝代：明
体裁：七言绝句

郎船夜傍隔溪云，清晓看花不见君。自拨兰桡唱歌去，却嫌荷叶混罗裙。
湖上曲
作者：刘崧
朝代：明
体裁：七言绝句

鸂鶒双飞乱绿蘋，画船终日倚湖滨。泥中踏藕何由得，水上看花恼杀人。
湖上联句
作者：刘崧
朝代：明
体裁：五言律诗

次公不解饮，越石最能诗。短句从谁赋，空觞祗自持。晴云低过雨，斜日上高枝。近寺钟声起，归鞍未可期。
湖上联句同常允让黄肃伍理
作者：刘崧
朝代：明
体裁：五言律诗

疏雨湖边过，凉风柳下来。隔堤渔网出，别浦酒船回。远树来江阔，残云带暝开。层台歌吹发，犹恐暮钟催。
湖亭午宴与旷伯逵欧阳铭萧曙联句三十韵
作者：刘崧
朝代：明

林馆众绿净，微风濯烦歊。眷言集群彦，清宴永崇朝。礼尚匏樽俭，欢逾锦瑟调。初筵陈旅语，雅韵接仙韶。磊落高怀泻，疏狂逸兴飘。炙鲜香溢鼎，注玉色翻瓢。斟酌烦童竖，歌呼狎友僚。杨梅红欲滴，山韭翠初挑。坐倦轻絺解，吟酣小扇摇。云窗尘不到，雪椀暑全消。憩渚仙禽迥，穿檐海燕娇。飞飞浑不定，矫矫讵能招。慈竹秋阴近，宫槐暮色遥。居便人事简，贫爱客情饶。闭户仍投辖，携壶更解貂。习池宁足恋，谢墅故难邀。自抚便便腹，谁呼袅袅腰。青云期放旷，白发任飘萧。楚也泥途迹，铭乎玉雪标。那能终隐逸，端可上云霄。萍梗嗟良会，蓬蒿托圣朝。赤心元皎洁，丹禁自岧峣。伏剑青蒲切，趋班玉笋超。鸡鸣天阙道，龙跃海门潮。结驷陪官署，联镳出使轺。北游尚尘土，幽事且渔樵。胜会宁辞数，狂歌故不骄。杯行须泛泛，瓶罄莫寥寥。苏圃连花坞，徐亭带柳桥。它年留雅韵，应得继风谣。
溪上
作者：刘崧
朝代：明
体裁：五言律诗

渡溪日已暮，回首见青峰。风起岩前树，霞明天际松。佳人期未果，幽径偶相逢。语语投寒暝，孤村起夕舂。
溪上晚眺
作者：刘崧
朝代：明
体裁：七言绝句

槿花蓬门处处同，行人桥外各西东。荒原斜日牛羊下，一路西风蒴藋红。
溪上晨起承举善钟茂才书自白马源来问近作因赋二绝
作者：刘崧
朝代：明

山鸟一声当翠微，野人初启竹间扉。日轮欲上天东角，满地白烟皆倒飞。入山方恨故人疏，喜得朝来一纸书。十日闭门仍断酒，谁怜多病马相如。
溪上晨起承举善钟茂才书自白马源来问近作因赋二绝·其一
作者：刘崧
朝代：明
体裁：七言绝句

山鸟一声当翠微，野人初启竹间扉。日轮欲上天东角，满地白烟皆倒飞。
溪上晨起承举善钟茂才书自白马源来问近作因赋二绝其二
作者：刘崧
朝代：明
体裁：七言绝句

入山方恨故人疏，喜得朝来一纸书。十日闭门仍断酒，谁怜多病马相如。
漂母吟
作者：刘崧
朝代：明
体裁：乐府曲辞

蛟龙失云雨，或与虾蟹俦。壮士偶穷困，寄食何足羞。淮河之水东北流，母心直为王孙忧。黄金无光剑失色，白日又落城西头。请君置鱼竿，进此盘中脯。丈夫性命未可轻，君独胡为在尘土。咸阳王气如云驰，垄上亦有呼兵儿。风尘满眼慎所之，但愿王孙无饥时。
漉酒图
作者：刘崧
朝代：明
体裁：五言绝句

脱巾以漉酒，酒熟何淋漓。感君光似月，照我鬓成丝。
漫兴
作者：刘崧
朝代：明
体裁：七言律诗

山下碧溪浑欲平，溪边春事总关情。定巢紫燕忽双过，隔水雏莺时一鸣。冻入秧畦愁近雪，光涵风浦爱新晴。南园草绿无人到，应是满林春笋生。
灯花
作者：刘崧
朝代：明
体裁：七言绝句

闭门坐待月光斜，应念行人未到家。好是客窗残酒醒，一帘风露看灯花。
照镜曲
作者：刘崧
朝代：明
体裁：乐府曲辞

蟠螭双衔锦带红，妆台刻玉秋玲珑。綵云忽开紫鸾舞，明月夜堕香奁中。美人妆罢房栊香，鹦鹉呼寒帐中晓。拍簇花迎笑靥开，低飞黛绿秋娥小。满庭桃李各娇春，顾影含羞便恼人。愁来独掩云屏宿，手持宝钗扣寒玉。吴锦蜀粉暗消磨，泪满菱花奈别何。不知昨夜愁深浅，但觉朝来华发多。
燕喽喽
作者：刘崧
朝代：明
体裁：古风

燕喽喽，羽缡徙，飞来飞去无休时。主家门户已零落，泊向门前枯树枝。枯树枝落多风雨，欲止还惊不能住。一身投迹无所托，百口衔泥竟何补。燕喽喽，羽扑簌，朝出愁飞暮愁宿。杏梁暗逐綵云空，翠幕珠帘梦相逐。社日欲过桃花稀，百鸟争巢春食肥。池南华屋馀青草，落日时来掠地飞。
爱妾换马
作者：刘崧
朝代：明
体裁：乐府曲辞

请以白玉质，换君青云骢。岂不重颜色，所悲道路穷。朝驰月窟西，夕憩昆崙东。一去关塞远，宁惜闺帷空。美人闻马嘶，含涕出房栊。爱移丈夫性，德称惭冶容。素丝妾所理，薄奉羁与笼。愿因承光景，流盼鞍辔中。君行倘未已，千里仍相从。
牛虎行
作者：刘崧
朝代：明
体裁：古风

田家牧牛野田里，虎来伺牛草间起。腾跃骑牛扑牛耳，虎上啮牛牛下奔，戴虎直过前山村。牧童惊散人叫吼，遂虎救牛牛更走。虎惊势迫还弃牛，牵牛归来血满头。可怜踉蹡空四足，有角峨峨不得触。裂皮绝顶那可续，田夫抱牛顿足哭，猛虎还山食人肉。
牡丹
作者：刘崧
朝代：明
体裁：五言律诗

千叶鹤翎红，仙姿自不同。名传李唐后，根托帝坛中。霞佩分王母，金盘送玉童。异香留不得，长是逐天风。
牧童
作者：刘崧
朝代：明
体裁：五言绝句

牧童驱牛行，水寒衣敢涉。相呼枫林下，吹火烧山叶。
狂风
作者：刘崧
朝代：明
体裁：七言绝句

陟顿风来刮地吹，排窗推户更掀帷。居民土壁围烟火，暖坑敧眠自不知。
独坐
作者：刘崧
朝代：明
体裁：五言绝句

饥雀聚檐楹，庭虚冻色明。松下无人迹，时闻坠雪声。
独归
作者：刘崧
朝代：明
体裁：五言律诗

吏散独归迟，西庭欲暮时。猫戏风捲叶，鸡坐雨横枝。白雪谁能和，清觞谩自持。故园秋色早，回首意兼悲。
独怜幽草涧边生
作者：刘崧
朝代：明
体裁：五言绝句

绕涧绿猗猗，秋风吹紫蕤。如何生杜若，浑欲杂江蓠。
猎犬篇
作者：刘崧
朝代：明

晨起同出猎，跳梁相叫嘷。岁久识主情，指顾能周遭。山石穿我蹄，荆棘罥我毛。为主逐肥鲜，不辞奔走劳。穷深抉幽险，狂狡焉得逃。咂血不顾馀，一饱随所遭。主人获隽归，意气方盛豪。累然妥其尾，偃卧墙东蒿。
猪龙潭
作者：刘崧
朝代：明
体裁：七言绝句

猪龙已化潭中石，石上空馀人虎迹。老僧骑虎不曾归，溪水潺潺山叶碧。
玉兔泉联句
作者：刘崧
朝代：明

成均地何灵，圣泽资灌沃。兔奔兆奇徵，井渫发新斸。自非三窟深，孰湛一泓绿。储精本从金，生色绝胜玉。霜唇蘸寒饮，雪毳翻夜浴。酿冽补酒经，沐丹验仙箓。杵舂蟾宫弃，珠喷鳣堂触。朵月生阴津，观天漏晴旭。水澄毛骨竖，鉴彻须眉烛。鵵名徒自奇，桧行秽难赎。虽涵东郭狡，难洗上蔡辱。引满瓶未嬴，探幽绠频续。流罂渗银床，出窦溅琼粟。醉沃日晕花，冻吸指连瘃。濡毫乃自润，照影从人欲。光沈天上魄，祥启地中躅。摛辞挹馀清，盥荐侑佳告。剑刺非贰师，池移岂身毒。燕支愧淫陈，盐卤鄙富蜀。不动疑雪洼，长摇笑风纛。天光一眼开，云影片鳞束。剧燕觉瘆？，蹶足想彳亍。觱沸虎爪跑，？吸猿臂曲。洁士濯冠缨，渴卒卸刀韣。精当卯君降，液或井宿督。谁知钟阜分，脉与伊洛属。锡名尔固佳，战句吾何局。联将指鼎比，疾胜击钵促。惊风落灯烬，斜月坠檐曲。灵源讵能穷，短咏聊可录。
玉华山
作者：刘崧
朝代：明
体裁：五言律诗

翠巘千峰合，丹崖一径通。楼台上云气，草木动天风。野旷行人外，江平落雁中。伤心俯城郭，烟雨正濛濛。
玉隆山晚望
作者：刘崧
朝代：明
体裁：七言绝句

山路初晴槲叶香，青林赤碛带横冈。玉隆山后平田少，柳下人家是石塘。
王山萧氏馆中感旧
作者：刘崧
朝代：明
体裁：七言绝句

金粟庄前白雁翔，十年嶷嶷见诸郎。重来往事那堪赋，依旧当门杏叶黄。
珠湖
作者：刘崧
朝代：明
体裁：七言绝句

珠湖湖里蚌生珠，野老传言定有无。昨夜月明湖上望，一川寒色秀菰蒲。
琼山即事
作者：刘崧
朝代：明
体裁：七言律诗

沙港风船雪色如，土屋人家星散居。负瓶入村挈淡水，操网下海求鲜鱼。焚艛风起波浪黑，黎母日高烟雾舒。佛桑花下且酌酒，椰子林中宜读书。
琼府与广东佥宪潘牧户部主事元伯常相见于琼台驿作此奉柬
作者：刘崧
朝代：明
体裁：五言律诗

元子经邦赋，潘郎执法公。宁知万里外，相见一亭中。潮退沙痕白，春还海气红。愿言各努力，归奏大明宫。
甘棠里遇山人粟千钟见道傍奇峰问其名举无知者戏赠一绝
作者：刘崧
朝代：明
体裁：七言绝句

行尽翁源山万重，高人喜遇粟千钟。可怜老却观书眼，不识云间一个峰。
田家
作者：刘崧
朝代：明
体裁：七言绝句

三两田家草覆庵，瓦盆盛酒款农谈。园桑秋叶团团绿，犹有佳人饲晚蚕。
田家
作者：刘崧
朝代：明
体裁：古风

田家住山曲，两两结茅茨。鸡豚互来往，桑麻当蔽亏。言笑情则均，动息理无遗。浑然天之真，岂以物自私。日入负薪还，斗酒欢相持。醉卧衡门下，营营非所知。
田家谣
作者：刘崧
朝代：明
体裁：七言绝句

伐木修城更运粮，科铜采箭又徵鎗。耕牛掠尽丁男死，不信官田不解荒。
田横砦
作者：刘崧
朝代：明
体裁：古风

田横砦，乃在北海之湄蓬莱之阴。波涛下漱石齿齿，云雨正轶天沈沈。田横古强族，北海亦齐地，王侯富贵本自致，豢养于人岂良计。田横不返北海头，假王亦亡云梦游。剩基沙门高屹屹，五百义魂海中泣。丈夫一死百世雄，至今海市神愤切，褰旗跃马行空中。
田父邀尝酒感赋
作者：刘崧
朝代：明
体裁：古风

客有携壶来，酌我盈觞酒。自云秋糯熟，酝酿满盆缶。莫嫌山野俗，盘馔本无有。园蔬杂蒸芼，甘脆幸可口。丧乱二十年，蓬蒿遍田亩。谁能厌糟糠，何意问升斗。我时适归田，枯腹馀皓首。感此慰劳勤，比酒觉逾厚。陶然就径醉，高卧北窗昼。门外清风来，飒然在高柳。
田舍夜坐呈子中兄子彦弟
作者：刘崧
朝代：明
体裁：七言律诗

洪家塘下青枫树，草屋相依谩一区。物色已随时事异，月明偏照旅怀孤。殊乡有客歌黄鸟，空谷何人叹白驹。故里凋零归未得，秪应随地老樵苏。
田舍早起
作者：刘崧
朝代：明
体裁：七言绝句

东林鸟鸣风萧萧，西林月落星寥寥。老翁开门饭牛起，绿苗满田白水摇。
由会昌江口分路之宁都赋别五弟
作者：刘崧
朝代：明

湘水梅州共路分，东风杳杳惜离群。扁舟逆上几时到，独雁哀鸣何处闻。积雨已生三峡浪，乱山仍隔万重云。眼前漂泊谁能奈，犹恐亲庭念远勤。青山黄叶几时归，南上独怜音信稀。老大庭闱终在念，艰难弟妹且相依。荒凉野日行人泪，缥缈山风游子衣。力学承家应赖汝，暂时分手莫相违。
由会昌江口分路之宁都赋别五弟·其一
作者：刘崧
朝代：明
体裁：七言律诗

湘水梅州共路分，东风杳杳惜离群。扁舟逆上几时到，独雁哀鸣何处闻。积雨已生三峡浪，乱山仍隔万重云。眼前漂泊谁能奈，犹恐亲庭念远勤。
由会昌江口分路之宁都赋别五弟·其二
作者：刘崧
朝代：明
体裁：七言律诗

青山黄叶几时归，南上独怜音信稀。老大庭闱终在念，艰难弟妹且相依。荒凉野日行人泪，缥缈山风游子衣。力学承家应赖汝，暂时分手莫相违。
由紫冈坪过西冈刘氏山居忆往年同庐陵王如川避地于此今十六年矣抚念存没怆然兴怀
作者：刘崧
朝代：明
体裁：七言律诗

入山西度紫冈坪，荒草含烟一望平。云拂鹊巢村疃近，雪消鱼窖野泉清。故人旧别嗟存没，野老相逢识姓名。岁晏重来还白发，十年江海最关情。
由邳州入房村
作者：刘崧
朝代：明
体裁：七言绝句

层冰两岸戏龙鳞，先放河心一道春。借问驿船行得未，南京杨柳待归人。
由邳州入房村
作者：刘崧
朝代：明
体裁：七言绝句

沙薄霜乾草不深，萧萧榆柳冷无阴。村园门巷皆鸡犬，比似江南少竹林。
由雀儿岭入阆川青梁尾
作者：刘崧
朝代：明

历险非吾意，临危信此生。一家微命在，百里畏途轻。草屋怜蜂聚，松崖愧蚁行。喧喧豺虎急，向晚慎前征。路折千湾水，天垂四面山。野人初问战，过客乍投关。地僻烧畬遍，溪深采葛閒。时时听鼙鼓，怅望不知还。
由雀儿岭入阆川青梁尾·其一
作者：刘崧
朝代：明
体裁：五言律诗

历险非吾意，临危信此生。一家微命在，百里畏途轻。草屋怜蜂聚，松崖愧蚁行。喧喧豺虎急，向晚慎前征。
由雀儿岭入阆川青梁尾·其二
作者：刘崧
朝代：明
体裁：五言律诗

路折千湾水，天垂四面山。野人初问战，过客乍投关。地僻烧畬遍，溪深采葛閒。时时听鼙鼓，怅望不知还。
画鹰
作者：刘崧
朝代：明
体裁：五言律诗

自是飞腾物，仍兼画作殊。英姿风飒爽，苍翮锦模糊。云雾终当击，轩楹未可呼。海天秋万里，回首独踌蹰。
留别方丘生
作者：刘崧
朝代：明
体裁：七言律诗

道人手把玉芙蓉，身着蒲衣瘦似松。锦水市中行卖药，金鸡岭下坐闻钟。养来乳犬能驯虎，放得神鱼解化龙。尘土满怀还惜别，何年笙鹤定相从。
病中喜萧翀送买盐钱一百
作者：刘崧
朝代：明
体裁：七言绝句

四邻寂寂昼无烟，一榻寒风拥被眠。十日开门惊剥啄，故人还送买盐钱。
病疟述怀六百字
作者：刘崧
朝代：明

我行兵乱途，远以唁所旧。遭罹窃自伤，漂落惧莫偶。今夏入阆川，七月出南富。秋中上流江，深入穷水口。是中何岧峣，山密林亦茂。阴风常夜寒，毒雾或昼瞀。砭人甚刀镞，袭体惊激透。当途草木交，压眼崖石凑。怪禽啼呕？，蝮蛇结缪纠。其风杂顽戾，土物恣所取。力作忘春冬，忻忻自鸡狗。惟我贤所主，好客情则厚。授衣候寒温，设席墐蓬蔀。岂知体素弱，易与气为构。起居陟秋冬，焉得免疏漏。昨来遘寒疾，猝至纷莫救。始由欠伸得，更历惊颤久。夤缘膂脊升，洒淅肌理奏。汹汹波涛翻，岌岌山岳辏。初萌冱严凝，挟纩欲蒙首。中更翕炎赫，撤被更露肘。噤寒颤齿龈，炽燎薰耳窦。厌烦将怀冰，恨薄思曝昼。拳联久僵伏，呼叫忽狂走。亭亭发上指，屹屹骨交斗。口咽失常嗜，情性昧初守。饱疑伤粟粒，渴欲咽河溜。缩如蚕赴茧，噞若鱼聚笱。困如虎丧乙，戚若鸟缄咮。气蒸床屡撼，汗漉衣每透。暂苏惊脱鞲，久絷疑被扭。时来如有期，忽去若恐后。窘迫犹仇雠，缠绵共婚媾。朋来勉加饭，客至止陈酒。医师剧攻剿，巫祝妄称咒。或教潜隙地，或诱祭三牡。腊蛇谩时佩，画狮空日觏。逢人畏询问，进食忘腥臭。何由究情状，且复述粗苟。人生天地间，六气等蟊寇。堤防一失所，颠倒竟谁咎。譬之朝廷治，纲纪在明懋。昏邪倘蒙锢，赏罚遂纠缪。周衰始幽厉，商覆由受纣。夭淫既内讧，狂恶复外揉。药言苦乖违，国脉焉得寿。余生三遘厉，此日伤衰丑。炎荒苦奔窜，木石并黧瘦。矧兹中年际，盛气难猝复。客居苟苏息，故里孰侦候。老妻感霜雪，单薄恒在疚。幼子额如玉，差差发初覆。饥寒本吾事，缓急欲谁扣。指期伤远涉，抚事怨寒陋。岂知道途者，方此困驰骤。看云愤重掩，望月愁初彀。萧萧风鸣叶，揭揭天挂斗。羸躯既艰植，愁绪焉得剖。荒村悄寒日，断岸空残柳。戎马又塞途，归期向何首。
病起理发
作者：刘崧
朝代：明

卧病七十日，我发如毡茵。沈绵旷时理，卷郁乃不伸。徒蒙垢腻积，虮虱来相亲。？咂无遗肤，搔之反纷缤。兹辰风日佳，隐几支羸身。梳栉试剪摘，洒洒开风尘。蓬然满其梳，易若振槁榛。恒恐自兹始，种种空轮菌。傍有笑且言，子何昧所因。四序一气尔，荣悴若环循。凋零岂不秋，萌蘖方复春。不见柏与松，相承为旧新。矧子属壮强，盛气方向晨。六淫戒侵慝，所养贵得均。肤革苟充盈，宁伤发生仁。兹言颇有契，我志岂遂沦。被衣衡门下，反视怡心神。微风从南来，且复正葛巾。晞之跂阳阿，庶以怡天真。
病起述怀
作者：刘崧
朝代：明
体裁：七言律诗

弹冠振席飏轻尘，晓日山头发兴新。药裹于人真不负，酒杯从此便须亲。山田露冷花如雪，石洞云香草自春。十日不行林下路，偶看黄菊过比邻。
癸丑除夕口号柬古英上人
作者：刘崧
朝代：明
体裁：七言绝句

燕山城里逢除夕，子自无家我亦僧。一种乡心难与说，闭门各自对青灯。
癸卯兵乱吾州文庙祭器乐器散逸无遗
作者：刘崧
朝代：明
体裁：七言绝句

百年礼乐化齐民，孔庙彬彬器数陈。笾豆飘零钟磬毁，逾河蹈海更无人。
癸夘岁日者推闰二月或传闰三月
作者：刘崧
朝代：明
体裁：七言绝句

闰月推移定几时，花晨上巳两持疑。六年民物遭聋瞽，天地茫茫竟莫知。
登三顾山次王子启
作者：刘崧
朝代：明
体裁：古风

闻子避地日，南登三顾峰。长吟白云里，笑拂青芙蓉。芙蓉何亭亭，秀色相倚叠。仙人坐中顶，气与元始接。俯视白下城，累然若蓬丘。淦水不可涉，西山焉得游。谁能拥长彗，蜂蚁罄一扫。莫遣秋风尘，惊飞污瑶草。瑶草萋以绿，繁华谁敢争。永怀东海客，身隐扬令名。拂衣本馀事，终亦恋冀阙。献纳倘未酬，从君卧萝月。
登北岩眺望因投巨石宛转为戏
作者：刘崧
朝代：明
体裁：古风

自爱北岩秀，缘云穷翠微。回见大江流，独立一振衣。崖表人迹绝，烧馀寒草稀。绕涧聆暗泉，攀萝憩危矶。投石转阴壑，霆击星火飞。奇探恣游衍，兴惬忘崄崎。日暝思更寻，逍遥望月归。
登大庄高山
作者：刘崧
朝代：明
体裁：古风

登山望风烟，四向烈焰红。遑遑一身穷，且如罝网中。白日行青天，明明照下土。下土深几重，不鉴生人苦。生者良不易，杀之独何心。万古一哀痛，青山应陆沈。
登成山
作者：刘崧
朝代：明
体裁：古风

登成山，望出日，不知其下海水深几尺。夜半鸡声喔喔鸣，但见五色金莲花，滉漾捧之向空出。当年祖龙望拜时，上山特立日主祠。六神升天驾奕奕，馀辉却射山头石。神人鞭石功不成，至今海水流血腥。岂知阳精著悬象，乃欲度海观其形。昔时日主祠，今日祖龙庙。祖龙亲构鮀鱼知，海若望之向西笑。颂碣摧落蔓草中，李斯何述秦何功。一时霾雾妖怪合，千载尧日方曈曈。
登易氏山后小亭
作者：刘崧
朝代：明
体裁：五言律诗

乱石危峰下，孤亭众木间。藤萝深结络，阑槛极跻攀。啼鸟青烟隔，游丝白日閒。风尘满城市，怅望不知还。
登王氏承庆楼歌
作者：刘崧
朝代：明
体裁：古风

谁能白日骑鹤缑山头，谁能赤手钓鳌沧海陬。长空千里望不极，爱此江上缥缈之飞楼。楼成宛在河中洲，排轶雾雨盘深幽。后有白塘百叠之丹崖，前有石浦万丈之龙湫。炎霄飞雪洒栋藻，清晓落月窥帘钩。可以招飞仙延浮丘，龙门宣华郁相缪。手翻天瓢倒海水，一洗万古兴亡愁。昂藏溪南翁，飒沓紫绮裘。平生友爱无与俦，倚栏思共梅川游。惊风吹雁去不返，徒使猿猱吊月鸣啾啾。梅川神游不可见，喜见令子如琳璆。前年入山伐群木，构此径欲追前修。三槐当户青不休，两江之水何浏浏。晚烟近渚栖钓石，春雨满皋看绿畴。已闻万卷积书史，况有坐客皆公侯。忆我重来停小舟，门前绿波飞白鸥。乔林倚天万竹稠，下有驯鹿声呦呦。云阳老仙翰林伯，十日坐此成淹留。醉摇綵笔发奇思，雄文钜篇凌高秋。至今光怪动斗牛，四壁恍怆腾蛟虬。林花如锦烂不收，猗兰娟娟春叶抽。何不载酒相劝酬，为君满酌黄金瓯。起招秦娥作妙舞，更换越女回清讴。洞霞绚烂可以列锦屏，涧水嘈杂可以鸣箜篌。但期天河远抱石，不记海屋曾添筹。功名时来安可求，过眼何异春云浮。谁能东山问安石，我欲剡中从子猷。
登白石塘高峰三首
作者：刘崧
朝代：明

西北群峰势最雄，云霞倒影落塘中。几年却上岩前石，坐看匡山出日红。仙人手可接飞鸿，落日长天惨淡中。赣水直流三百里，越王台下却如弓。金华金华相望高，城中秋树见毫毛。武山云气长来往，只驾仙人皮与陶。
登白石塘高峰三首·其一
作者：刘崧
朝代：明
体裁：七言绝句

西北群峰势最雄，云霞倒影落塘中。几年却上岩前石，坐看匡山出日红。
登白石塘高峰三首其三
作者：刘崧
朝代：明
体裁：七言绝句

金华金华相望高，城中秋树见毫毛。武山云气长来往，只驾仙人皮与陶。
登白石塘高峰三首其二
作者：刘崧
朝代：明
体裁：七言绝句

仙人手可接飞鸿，落日长天惨淡中。赣水直流三百里，越王台下却如弓。
登石华山遇雨
作者：刘崧
朝代：明
体裁：五言律诗

西候浮丘伯，东瞻石华峰。林阴初歇马，云气已乘龙。急雨沾崖谷，长风下桧松。殷勤两仙女，持赠玉芙蓉。
登西坑垄下高岭归里良和康志行韵
作者：刘崧
朝代：明
体裁：五言绝句

千步更万步，步入白云中。独归里良寺，还望紫瑶宫。
登郁孤台
作者：刘崧
朝代：明
体裁：七言律诗

石面层滩似虎牢，盘涡束峡见周遭。背城二水合流远，隔岸五峰相对高。神阙紫烟栖鹳雀，浮梁白日偃鲸鳌。来游最爱西洲上，千树东风散碧桃。
白云
作者：刘崧
朝代：明
体裁：七言绝句

一片白云东去微，千片万片相随飞。野人望杀田头雨，空逐逍遥神女归。
白云书舍图为掾史褚德刚赋
作者：刘崧
朝代：明
体裁：古风

褚君本是河南褚，家在卧龙山下住。一从辟椽入中书，长忆龙山读书处。山中白云相卷舒，褚君卧云方读书。清池有鱼林有笋，甘旨升堂时起居。在家不知事亲乐，游宦还应念城郭。山头日望白云飞，鸿雁离离向空落。丘郎自是同乡人，念子远游情最亲。为拈彩笔写幽思，物色正与秦山邻。问君何年辞别墅，萝月松烟淡如许。山犹拥石护遗书，云已从龙作甘雨。人生重是君亲恩，田园荒芜安足论。由来荣养须食禄，孝子忠臣同一门。
白云轩联句
作者：刘崧
朝代：明
体裁：五言排律

潇洒青云彦，幽居隔柳樊。湖阴通曲径，苔色上高垣。帘捲南薰入，窗含夏荫繁。脱巾投玉麈，移席倒匏樽。凉雨荷香度，晴云树色屯。芙蓉交翠叶，薜荔引芳根。雪茧乌丝细，霜毫玉箸完。笼鹅从换帖，爱鹤敢乘轩。休日欣良觌，高怀得细论。堆盘朱实润，溢砌紫兰翻。属坐仪如凤，挥觚健胜猿。雄文三峡水，壮志九溟鹍。酒晕开愁颊，茶香醒滞魂。风尘江海暗，戎马道途喧。杜子无家久，张君有舌存。丹心依魏阙，清梦绕天阍。寥落悲时事，飘零愧弟昆。盍簪萍梗日，曳履缙绅门。句压弥明鼎，宴同桃李园。银屏酣坐稳，鹦鹉可鲸吞。
白头并立图
作者：刘崧
朝代：明
体裁：五言绝句

同宿复同飞，茸茸浅碧衣。白头秋树里，相倚看斜晖。
白头翁
作者：刘崧
朝代：明
体裁：七言绝句

黄茅赤嶂岸西东，急雪南飞逐北风。却转长滩二十里，舟人遥指白头翁。
白练带词
作者：刘崧
朝代：明
体裁：乐府曲辞

白练带，长且美，飞来青树颠，宛转修竹里。南园日暮无人来，一双下饮寒塘水。
百花洲
作者：刘崧
朝代：明
体裁：五言绝句

鸣榔百花洲，系船杨柳树。乳鸭湖上归，浮沉不知数。
看雨
作者：刘崧
朝代：明
体裁：五言律诗

惨淡连遥岭，萧条入近林。随风初作势，度水忽成阴。垄穗占新沐，池荷掩旧沈。西楼濯冰雪，暂尔豁烦襟。
睡仙观魏炼师归豫章并柬黎铁峰仙者
作者：刘崧
朝代：明

我忽不乐思西山，浮云孤飞道里艰。睡仙之宫隔秋水，缥缈半落青霞间。何年流火如陨石，郁攸煽天斗牛赤。朱鬣苍龙天上飞，金甲神人露中泣。当时炼师事远游，噀酒不到西江头。归来三日哭灰烬，玄？吊月寒啾啾。复独乘云翳鸾凤，赣水南边谒林洞。千章乔木閟烟雾，逝此伐之作梁栋。空山留滞今几年，断础荒甓凄寒烟。堂中老仙发如雪，吹笛日望南归船。南平监州最惜别，手挽琼珂弄明月。誓将绿简授玄秘，恨不携之觐瑶阙。铁柱仙人铁峰老，须眉飘萧颜色好。一径清风扫落花，千岩碧雾耕瑶草。昔曾暂宿清隐宫，石炉夜看烧丹红。烦君乞与换骨药，明当跨鹤长相从。
石仙
作者：刘崧
朝代：明
体裁：五言律诗

仙子何年化，空馀石像存。沈沦时已异，坚朴道弥尊。云舄飞难去，风裾冷不翻。何如致云雨，从此洗乾坤。
石塘山家
作者：刘崧
朝代：明
体裁：七言绝句

陇麦高低径路斜，小池杨柳带人家。东菑午饷柴门静，一犬篱根卧落花。
石桥道中
作者：刘崧
朝代：明
体裁：七言绝句

一树棠梨溪水头，飞花片片逐溪流。行人过尽斜阳暮，何处飞来双锦鸠。
石潭渔者歌
作者：刘崧
朝代：明
体裁：古风

吾慕东海生，垂钓潭上石。潭水飏春风，桃花艳云日。知君远志不在鱼，濯足时时还读书。秖应豹隐藏深雾，肯学鹰扬载后车。
石火篇为萧樵葬母作
作者：刘崧
朝代：明
体裁：古风

石火与草露，人命恒若斯。昨朝言笑坐高堂，奄忽敛衽閟灵輀。哀歌出中野，浮云惨且驰。邻里来引绋，亲戚各衔悲。念此柩中人，生存孝其姑。生儿九岁父不顾，此母鞠之劳且劬。禄养乃弗逮，寿不登百年。仓皇兵戈中，子能负土营坟阡。送者莫叹息，自古运尽归黄泉，惟有令德名永传。孟母岂不死，世人至今诵其贤。寄言后来者，视此石火篇。
石炭行
作者：刘崧
朝代：明
体裁：古风

君不见庐陵周原上山兀，草木无根尽童突。何年下掘得石炭，劫灰死凝黑龙骨。十年兵兴铸鍊多，千包万秤严征科。乡夫如鬼入地道，鞭血哭泪交滂沱。斸深掘远不知返，土囊砑空忽崩反。十人同入几人归，接绠篝灯出牵挽。舟输担负入公家，连屋委积如泥沙。霞蒸风吼入炉韛，但见刀戟锋镞烈燄闪闪飞银花。我愿天公悯民苦，尽敕石煤化为土，随穴湮填永无取。便令四海歌升平，烧山铸镈销甲兵，民绝横死无苛征。
石磴
作者：刘崧
朝代：明
体裁：五言绝句

岩洞何人道，仙凡此路分。不缘苔藓滑，石磴自流云。
石膏行
作者：刘崧
朝代：明
体裁：古风

君不见太和钟步江水边，土山㞦嵔相钩连。何年下凿石膏出，黄壤深蟠白龙骨。篝灯掘隧不计深，前者方压后复寻。问之此人何为尔，皆云得之可牟利。自从岭外南盐通，糅炼和之颜色同。贩夫重多不较味，舟车四走如奔风。晨输夜挽尽筋力，官有禁刑私不息。蒸溲药食能几何，十有八九归馘鹾。我叹天公生此亦何补，掘尽终当变为土。又愁地脉郁积还更生，万古奸利滋不平。安得神人蹴之尽崩溃，民乐真淳永无害。
石鼓坑田舍
作者：刘崧
朝代：明
体裁：七言绝句

松林日暮雨凄凄，十里陂田五里泥。一月离家归未得，桐花落尽子规啼。
石鼻潭
作者：刘崧
朝代：明
体裁：七言绝句

清潭百尺绿渟渟，潭上青山立翠屏。安得扣舷明月下，放歌垂足踏寒星。
碌独
作者：刘崧
朝代：明
体裁：七言绝句

碌独双轮至日斜，北风竟日捲黄沙。已添衣上尘三斗，谁料胸中书五车。
磨剑歌
作者：刘崧
朝代：明

我行四方如飘风，袖有古剑苍精龙。何年尘土凝不灭，苔花绣涩青芙蓉。往者提携访嵩岳，手抉飞泉向空落。划然掣断青丝悬，直恐乘流遂腾跃。青天白日交风霆，我方赤手试发硎。阴纹差差吐寒月，碧缦隐隐排疏星。摇拽千仞崖，动荡九泽水。腥浪回天倒海流，阳侯夜哭鱼龙死。归来䍡？青玉函，紫云为束黄金缄。不愿轻污佞臣血，千年万年保冰雪。
示刘生
作者：刘崧
朝代：明
体裁：五言律诗

林塘子故物，风景最宜诗。暂去还相见，閒吟亦自奇。冰霜惊岁晏，戎马惜时危。雅道今如此，古人端可师。
社日
作者：刘崧
朝代：明
体裁：五言律诗

社日那无酒，时危不见春。闭门防过卒，烧纸赛田神。已叹耕锄废，终伤杀掠频。鸡豚久萧索，未敢怨风尘。
祝船词
作者：刘崧
朝代：明
体裁：乐府曲辞

岸头击鼓人聚蚁，吉日挽船下江水。新船龙行气势雄，头抢入水尾插空。篙师跪拜祝船圣，牲纸前陈启神听。沿江灵庙八十四，闻请齐来共欢庆。五湖四海道路通，蛟蛇不逢无恶风。大石低头小石卧，吕梁滟滪轻轻过。吴粳蜀麻淮海鹾，大商满载黄金多。年年早归谢神福，酒浇船头赛羊肉。
离人
作者：刘崧
朝代：明
体裁：五言绝句

南上鹅公鼻，东寻猪子龙。时时望烽火，争取最高峰。
离人
作者：刘崧
朝代：明
体裁：五言绝句

离人如猕猴，争聚山谷里。木叶不充衣，秋风夜中起。
离里良别寺僧则师
作者：刘崧
朝代：明
体裁：五言律诗

羁旅谙空寂，高秋感去留。谁能弃妻子，世已换王侯。故里肠朝断，荒山血夜流。敢违桑下戒，誓作海东游。
秋兴四首
作者：刘崧
朝代：明

中夜畏烦促，起坐爱凉风。明月在东壁，流辉当井桐。翩翩林鸟翔，喔喔邻鸡起。感时不复寐，短发聊自理。韶华不再返，春去夏亦徂。玄鸟逝安之，草木浩欲枯。风高豺狼横，日入禽鸟呼。独有一尊酒，空山谁与娱。秋至倏十日，客归定何时。伤哉摇落风，已复鸣高枝。海水不识寒，穴居乃知雨。触事苦迟徊，忧端共谁语。少小事文翰，结交尽时髦。浮云一飘散，寂寂沦江皋。存没今则殊，宠辱巧所遭。谁能返初服，永以善自韬。
秋兴四首·其一
作者：刘崧
朝代：明
体裁：古风

中夜畏烦促，起坐爱凉风。明月在东壁，流辉当井桐。翩翩林鸟翔，喔喔邻鸡起。感时不复寐，短发聊自理。
秋兴四首其三
作者：刘崧
朝代：明
体裁：古风

秋至倏十日，客归定何时。伤哉摇落风，已复鸣高枝。海水不识寒，穴居乃知雨。触事苦迟徊，忧端共谁语。
秋兴四首其二
作者：刘崧
朝代：明
体裁：古风

韶华不再返，春去夏亦徂。玄鸟逝安之，草木浩欲枯。风高豺狼横，日入禽鸟呼。独有一尊酒，空山谁与娱。
秋兴四首其四
作者：刘崧
朝代：明
体裁：古风

少小事文翰，结交尽时髦。浮云一飘散，寂寂沦江皋。存没今则殊，宠辱巧所遭。谁能返初服，永以善自韬。
秋兴四首奉答丁克诚拟古四首并各因其首句云·其一
作者：刘崧
朝代：明
体裁：古风

昨者去如箭，去者焉得追。今晨复不念，无乃甘弃遗。孳孳孔尼父，老至忽不知。赞易著自强，昭若星日垂。泉流当达海，落叶宁返枝。圣狂本一念，所异公与私。永言惜去日，鉴此川上辞。
秋夕
作者：刘崧
朝代：明
体裁：七言律诗

月出乌啼城上台，台前梧竹净尘埃。凉风夜发星辰动，白露秋垂河汉回。在户莎鸡终日听，随阳鸿雁几时来。绛衣八月南邻曲，拚对寒灯送酒杯。
秋夜南溪席上听邬和卿胡琴歌时和卿留袁城将归西昌
作者：刘崧
朝代：明
体裁：古风

空山无云风叶静，酒行高堂烛垂烬。邬郎起控二弦琴，一曲新声发孤咏。泠泠滴滴弦初调，欲语乍吞声忽飘。龙头宛曲转秋玉，马尾振荡回春娇。萦纡往复腾袅袅，宫换商移破清悄。綵鸾笑侣出花间，断雁呼群入云杪。满堂宾客惨不哗，侧耳如到仙人家。乃知胡中歌敕勒，不独马上传琵琶。我从往年客燕蓟，羌笛戎歌乱人意。归来华发映清尊，坐感商音一流涕。邬郎好手早得名，岂可久滞宜阳城。太常此去徵绝艺，会奏法曲升天行。
秋夜词
作者：刘崧
朝代：明
体裁：乐府曲辞

林乌夜啼金井西，蟋蟀在户声相齐。中天无云白露下，渐见梧桐青叶低。幽闺此时愁独晓，兰灯双照蛾眉小。歌声恐逐回风高，掩抑冰弦破清悄。弦中语语心自伤，低头却看明月光。罗衣一夜惜颜色，庭草明日沾秋霜。甘心霜下草，秪在阶庭好。不作白杨花，飞飞洛阳道。
秋夜送伯衢别
作者：刘崧
朝代：明
体裁：七言绝句

山风吹落桂花枝，江上停杯欲别迟。半夜酒醒柔橹发，一篷烟雨过平陂。
秋夜长
作者：刘崧
朝代：明
体裁：乐府曲辞

月出乌啼城上头，闺中美人含远愁。银河迢迢当北楼，褰帷弄影扬清讴。月光如水地上流，珠箔微茫悬两钩。罗衣半捲凉飕飕，起坐数尽寒更筹。更筹数尽明不发，明日镜中生白发。
秋怀七首
作者：刘崧
朝代：明

百里渔樵外，频年战斗馀。感时聊作客，乘兴即安居。碧涧横松几，青林映竹书。避人吾岂敢，乐性此何如。大村江忽转，西岭路俱迷。山木阴阴合，沙橖冉冉齐。鱼潜知旧穴，虎迹见新泥。此日荆榛里，何年桃李蹊。日下田田草，霜馀岸岸沙。江喧闻激硙，烟白望烧畬。耕凿宁无术，徵科苦未涯。吾宁甘食蕨，子莫恋栽茶。羁愁长少睡，墟落自多虞。里布晨输税，江船夜送徒。曙星寒共照，野鸟暗相呼。王事谁能却，年华浩欲徂。溪筏乘流驶，山棚隐石高。树交藤共络，峡转浪争号。夜雨洗山骨，秋霜落涧毛。桃源如可问，蓬海径须邀。把卷临溪溜，开帷俯石林。浮烟通市白，斜日半庭阴。卉服频催裂，松醪暂废斟。孤怀伤断梗，寒影愧栖禽。石壁湖边路，蒲田江口村。乱馀通草市，愁破忆柴门。屐许邻翁借，书怜稚子翻。因思两梅树，花发满东园。
秋怀七首·其一
作者：刘崧
朝代：明
体裁：五言律诗

百里渔樵外，频年战斗馀。感时聊作客，乘兴即安居。碧涧横松几，青林映竹书。避人吾岂敢，乐性此何如。
秋怀七首其七
作者：刘崧
朝代：明
体裁：五言律诗

石壁湖边路，蒲田江口村。乱馀通草市，愁破忆柴门。屐许邻翁借，书怜稚子翻。因思两梅树，花发满东园。
秋怀七首其三
作者：刘崧
朝代：明
体裁：五言律诗

日下田田草，霜馀岸岸沙。江喧闻激硙，烟白望烧畬。耕凿宁无术，徵科苦未涯。吾宁甘食蕨，子莫恋栽茶。
秋怀七首其二
作者：刘崧
朝代：明
体裁：五言律诗

大村江忽转，西岭路俱迷。山木阴阴合，沙橖冉冉齐。鱼潜知旧穴，虎迹见新泥。此日荆榛里，何年桃李蹊。
秋怀七首其五
作者：刘崧
朝代：明
体裁：五言律诗

溪筏乘流驶，山棚隐石高。树交藤共络，峡转浪争号。夜雨洗山骨，秋霜落涧毛。桃源如可问，蓬海径须邀。
秋怀七首其六
作者：刘崧
朝代：明
体裁：五言律诗

把卷临溪溜，开帷俯石林。浮烟通市白，斜日半庭阴。卉服频催裂，松醪暂废斟。孤怀伤断梗，寒影愧栖禽。
秋怀七首其四
作者：刘崧
朝代：明
体裁：五言律诗

羁愁长少睡，墟落自多虞。里布晨输税，江船夜送徒。曙星寒共照，野鸟暗相呼。王事谁能却，年华浩欲徂。
秋怀七首十二月十日晚同吟所郭光辈奉陪溪南隐君与其诸郎群从观舍傍蔬畦仍出山后临眺江上周览林麓追念旧游抚余羁怀益深感慕因赋五言近体六诗柬同游诸君亦以识嘉会也·其一
作者：刘崧
朝代：明
体裁：五言律诗

背岭溪流合，穿林石路高。连甍依嵽嵲，百堵见周遭。扫叶看畦韭，搴萝出涧桃。极知幽兴熟，来往未云劳。
秋意
作者：刘崧
朝代：明
体裁：七言绝句

帘外纤尘寂不惊，满庭秋意坐来清。閒门白日无人过，犬吠阶前落叶声。
秋日同旷掾史诸友会饮文溪道院时王子启不果至分韵得深字
作者：刘崧
朝代：明
体裁：七言律诗

夹径苍松十丈阴，落花仙馆昼沉沉。林间风定晚烟白，江上月明秋水深。梧叶小窗怜醉卧，芙蓉别院忆行吟。南园王子来何晚，遥想吹笙度碧岑。
秋日同郑同夫罗孟文田仲颍游苍山访宋曾子实故居遗址今为陈氏居矣感赋一首
作者：刘崧
朝代：明
体裁：古风

群峰何苍然，回抱得幽旷。偶寻昔人居，遂历青霞嶂。低连水竹交，高出雨云上。瑰奇本天设，终亦由规创。梯危与凿险，嵷嵷各异状。子孙久漂散，兵火成彫丧。回风吹禾黍，烟草亦漾漾。我行问其故，指点迷所向。呜呼前代秀，诗名宗哲匠。仓皇嘉熙末，戎马日方张。拂石事冥栖，空馀白云唱。百年总飘忽，过者一惆怅。长啸豁清秋，吾将骋遐望。
秋日宴集钟氏西楼鹏举有诗依韵奉答仍示启晦
作者：刘崧
朝代：明
体裁：五言律诗

望月上西楼，纤纤白玉钩。晚山檐外出，秋水席边流。还乡初握手，恋阙屡回头。竟夕成欢宴，感激讵云休。
秋日承庐陵曲山萧寿春过林居来谒临别赋赠一首
作者：刘崧
朝代：明
体裁：七言律诗

秋露满园桑叶飞，远烦江上问柴扉。青山古道独行晚，白发故人相见稀。细雨高原禾黍熟，斜阳疏树橘橙肥。残年甚欲留君住，何事骊驹只赋归。
秋日承薛克恭马君佑舣舟相问留尊酒而别
作者：刘崧
朝代：明
体裁：七言律诗

江上柴门闭夕枫，沙头官舸系秋风。过从敢恨论交晚，漂泊翻怜避地穷。断雁烟波千里绿，落霞烽燧五更红。远携春酒还相别，独酌空怀二妙同。
秋日承陈子相寄示送别诗并录登武山及往年武溪相忆之作比兴清远兼有思致所以爱我者深矣能无报乎辄赋长歌以答远意并柬南溪萧翀诸子
作者：刘崧
朝代：明
体裁：古风

西登宣华，东眺武山。崒其孤青，邈矣难攀。虎鼻岋嶪，戴石何班班，风门宛开双翠鬟。云峰上出九千仞，六月飞瀑声潺潺。我有故人冰玉颜，欲往从之路险艰。长松吹雨日色冷，曾倒绿醑夜醉溪亭间。别来几时秋树殷，寄我好句错落明月连金环。摇光发彩荡心目，使我叹息开昏顽。忆昔与数子，乘月相往还。泛舟晓出越台下，吹笛夜渡青泥湾。每思黄虞世，礼乐日以瘝。仲尼浮海去已远，古诗三千谁与删。曹危桧偪黍离废，乃有哀怨兴荆蛮。后来作者百四五，鱼目蝘蜓愁嘲讪。石岩夜寒不可且，落叶如雨惊栖鹇。感君高谊朗如月，愧我绿鬓今成斑。君才磊砢世所稀，高价岂止千万锾。由来天马绝御辔，岂有芝兰低草菅。秖今黄尘浩浩弥人寰，长弓犀角纷驰弯。金洞老仙卧烟草，顾我清泪流潸潸。九天崇严烟雾杳，中有玉色都而閒。待余服食金光草，来扣清都龙门关。
秋日燕城杂赋五首
作者：刘崧
朝代：明

南城土垣故不塌，西宫渠水自相通。野芦花侣杨花白，蕊木叶如枫叶红。菜根磊磊红萝卜，草子崭崭白蒺藜。东蓟直通齐化外，南城更在顺承西。长帘卖酒誇江米，小槛分鱼说海鲜。羊市角头逢贾竖，蓬莱坊里问神仙。城中十井九苦水，城外四围三面山。侠客已无多伎俩，燕姬那得好容颜。官马清晨去打围，马前鹰犬去如飞。平原日落烟尘起，野兔山鸡倒载归。
秋日燕城杂赋五首·其一
作者：刘崧
朝代：明
体裁：七言绝句

南城土垣故不塌，西宫渠水自相通。野芦花侣杨花白，蕊木叶如枫叶红。
秋日燕城杂赋五首其三
作者：刘崧
朝代：明
体裁：七言绝句

长帘卖酒誇江米，小槛分鱼说海鲜。羊市角头逢贾竖，蓬莱坊里问神仙。
秋日燕城杂赋五首其二
作者：刘崧
朝代：明
体裁：七言绝句

菜根磊磊红萝卜，草子崭崭白蒺藜。东蓟直通齐化外，南城更在顺承西。
秋日燕城杂赋五首其五
作者：刘崧
朝代：明
体裁：七言绝句

官马清晨去打围，马前鹰犬去如飞。平原日落烟尘起，野兔山鸡倒载归。
秋日燕城杂赋五首其四
作者：刘崧
朝代：明
体裁：七言绝句

城中十井九苦水，城外四围三面山。侠客已无多伎俩，燕姬那得好容颜。
秋日燕集郑广文呈赵伯友
作者：刘崧
朝代：明
体裁：七言律诗

直谊清名夙所闻，乱山深处一逢君。寒莎蟋蟀谩相语，碧梧凤凰终不群。南浦他年书共寄，西城此夜席频分。相逢更有关情甚，又拟河桥别广文。
秋日见雁有感
作者：刘崧
朝代：明
体裁：七言绝句

居庸关前秋草新，桑乾河畔是通津。可怜无数沙场雁，个个南飞背着人。
秋日过宛平县学坐射亭观梅子荷花
作者：刘崧
朝代：明
体裁：七言律诗

旧日曾闻都水监，明时已属泮宫祠。水通窊地生荷叶，门倚回堤出柳枝。桥外行人看习射，座隅童子解歌诗。晚凉云锦偏留客，不记归来马上迟。
秋日过汶溪义塾承萧国录有诗谨用奉答
作者：刘崧
朝代：明
体裁：七言律诗

汶溪新制小茅堂，也种山楸间水杨。舍近鸡豚还共食，春来鱼鸟自相忘。松阴客去书连屋，花底莺啼酒满床。却忆东华联辔出，午门霜月漏声长。
秋旱井涸致水为劳有浚而得泉者喜而赋诗
作者：刘崧
朝代：明
体裁：五言律诗

井涸仍秋旱，徒劳抱瓮人。偶缘淘得净，但讶汲伤频。欹石盘根古，寒泉积渫新。渴心端赖尔，回首飒风尘。
秋暮候家僮不至
作者：刘崧
朝代：明
体裁：五言律诗

少日疏狂惯，中年感慨同。梦啼惊泪雨，坐久怯头风。把酒嗔浮蚁，看书惜过鸿。故园归渐近，凭问菊花丛。
秋林图题赠旷伯逵
作者：刘崧
朝代：明

回风萧萧吹北林，行云冉冉生夕阴。天寒雁去洲渚净，秋雨龙吟波浪深。飘泊共怜今日兴，画图因见古人心。几时螺子青枫下，深结茆堂更远寻。
秋江风雨图
作者：刘崧
朝代：明
体裁：七言绝句

横江千树冷飕飕，洲渚沧茫水乱流。安得云帆高万丈，听风听雨洞庭秋。
秋雨口号
作者：刘崧
朝代：明
体裁：七言绝句

满城风雨冷凄凄，白杨叶飞鸟乱啼。马蹄暗踏十街水，车毂深埋一尺泥。
秋雨口号
作者：刘崧
朝代：明
体裁：七言绝句

直北风来厉作威，吹沙挟雨半空飞。行人不惯张油盖，茸帽毡衫信马归。
种柳
作者：刘崧
朝代：明
体裁：七言绝句

绕城密密插垂杨，近水仍添四五行。莫遣行人来系马，更教遮护起藩墙。
移竹舍南
作者：刘崧
朝代：明
体裁：古风

閒居罕人事，植干在丘樊。谁为斧斤祸，伤哉林木繁。旧宅已凋落，蓬茅暂依存。苦无蒙翳资，何以周篱藩。兹晨春气达，荷锸出前村。不惜微雨滋，远移脩竹根。新萌且卷曲，故叶自欹翻。始分一枝奇，终异千干蕃。植木既有托，发生良不言。我惭遗世好，于尔情孔敦。明当振苍翠，荫我西南轩。
空城雀·其一
作者：刘崧
朝代：明
体裁：乐府曲辞

空城雀，鸣且飞，一朝驱入罗网去，云天有路何时归。
空城雀·其三
作者：刘崧
朝代：明
体裁：乐府曲辞

空城雀，遭网罗，塌翼垂头憔悴多，不能高飞将奈何。
空城雀·其二
作者：刘崧
朝代：明
体裁：乐府曲辞

空城雀，飞且止，林栖有匹巢有子，分飞不知后生死。
窥圃
作者：刘崧
朝代：明
体裁：七言绝句

园瓜寒蔓早离披，山药秋藤已倒垂。小雨暗沾花下径，閒云深护竹间池。
端午月夕
作者：刘崧
朝代：明
体裁：七言绝句

蒲觞饮罢不成歌，閒步林阴爱绿莎。记取长塘初五夜，月明偏傍屋西多。
竹友轩诗
作者：刘崧
朝代：明
体裁：七言律诗

省郎高节夐无尘，交好宜为竹所亲。风细秋声传玉佩，月明寒影上纶巾。瓦盆酌酒还相对，拄杖敲门故不嗔。亦欲从君分半席，渭川何处是通津。
竹石图
作者：刘崧
朝代：明
体裁：古风

东吴妙手不可得，省郎山石兵曹竹。唐侯座上偶相逢，并写秋光归一幅。丛篁擢玉分弯环，怪石立铁支孱颜。笔锋挥霍斩绝外，意匠回斡苍茫间。物情境态精描貌，紫蔓青苔见班驳。凤雏濯濯散毛羽，稚子差差露头角。人生会遇安可常，一时合景如干将。千年崖谷注明月，九夏庭馆寒飞霜。唐侯特达参朝政，两君高致谁能并。嗟哉奇绝真二难，此石此竹谁当看。
竹笛
作者：刘崧
朝代：明
体裁：七言绝句

仙人夜半吹短笛，呜咽角声长更微。云雁绕空愁不下，清霜稍稍傍人飞。
笋竹图
作者：刘崧
朝代：明
体裁：五言绝句

闻说南园路，新来笋正肥。棘枝芟不去，欲往惜钩衣。
筑城叹
作者：刘崧
朝代：明
体裁：古风

君不见吉安城中十万户，往年筑城极辛苦。城加百尺环两濠，日日程量深与高。官长有号令，畚锸各自操，累然夫丁不敢告劳。一朝楼船江上来，大开城门引旌旄。城之石，高磝磝，濠之水，何滔滔。今日之日为谁险牢，愧尔饥雀飞鸣嗷嗷。
答刘诚本寄画
作者：刘崧
朝代：明
体裁：七言律诗

故人昔别能相忆，远寄新城水墨图。木叶尽含春雨润，石根犹带晚云孤。啼猿远过盘陀岭，归雁忽沉彭蠡湖。已办鹅溪玉色绢，南归问子写蓬壶。
答刘诚本寄赠墨桧色竹二轴
作者：刘崧
朝代：明
体裁：七言律诗

惨惨墨株龙首蜷，离离翠竹凤毛鲜。一时妙笔能兼致，千古清风有永传。沧海钓鳌谁是客，银河载石故能仙。相思无那濠梁兴，却望空山忆往年。
答吴生仲琰来韵
作者：刘崧
朝代：明

英英吴氏彦，文采动儒绅。不惮荒山晚，远投佳句新。云天开意气，秋水瑩精神。励志勤修业，终当继古人。
答定上人留楮陂隆福寺寄示二首
作者：刘崧
朝代：明

城郭归来思采苓，又闻飞锡过江亭。水光净想禅心白，山色遥瞻佛顶青。令节题诗蒲截简，清宵煮茗石友瓶。山房幽赏何由共，长恨伤时醉未醒。路入东乡多翠岑，陂湾犹记昔登临。上人方丈水竹净，丞相祠堂烟雾深。几叶玄文遗古梵，百年胜地筑黄金。浮云空切兴亡感，分手何由论素心。
答定上人留楮陂隆福寺寄示二首·其一
作者：刘崧
朝代：明
体裁：七言律诗

城郭归来思采苓，又闻飞锡过江亭。水光净想禅心白，山色遥瞻佛顶青。令节题诗蒲截简，清宵煮茗石友瓶。山房幽赏何由共，长恨伤时醉未醒。
答定上人留楮陂隆福寺寄示二首其二
作者：刘崧
朝代：明
体裁：七言律诗

路入东乡多翠岑，陂湾犹记昔登临。上人方丈水竹净，丞相祠堂烟雾深。几叶玄文遗古梵，百年胜地筑黄金。浮云空切兴亡感，分手何由论素心。
答曾同升见语
作者：刘崧
朝代：明
体裁：古风

沿崖入深谷，群木罗秋阴。泉响一何幽，岩栖有鸣琴。已欣人迹遥，恒恐尘虑侵。愿持白云操，一写高世心。骅骝厄盐车，局促上峻坂。长鸣悲风生，惜此白日晚。时哉一纵辔，造父未能挽。荡荡轶浮埃，天门望中远。
答次罗斗明感怀一首时道阻留滞江上并柬曾鲁卿令尹
作者：刘崧
朝代：明
体裁：古风

川原下寒日，笳鼓喧清秋。异郡阻时危，客心终夜浮。华簪感徂年，志士悲同仇。羁唫本思越，哀怨仍伤周。道路邈以远，林泉深且幽。邃馆俯中河，两贤此淹留。林鸟恋旧栖，池鱼思故游。愕梦剧飘风，愁肠甚攒矛。理乱自相乘，勉为汎虚舟。悠然任化运，穷达安其由。
答王孟极过访荷山书馆不遇之作
作者：刘崧
朝代：明
体裁：七言律诗

王氏才华擅世传，临潨文物故依然。山中夜雪明书帙，溪上春云压钓船。深港鸟啼花似雨，平原人去草如烟。荷峰亭馆能来数，怅望高车落照边。
答胡思斋寄山花数枝
作者：刘崧
朝代：明
体裁：七言律诗

故人采药武婆冈，折得山花远寄将。晴露微微沾野佩，洞霞冉冉落书床。护风爱近银屏暖，分润惊浮玉井香。看过青春应尚在，能来莫负酒盈觞。
答赠王子启
作者：刘崧
朝代：明

晨得故人书，握发再三读。缠绵数百言，肝胆豁倾覆。上承起居问，下感进脩勖。虽劳鸿燕思，且慰泥涂辱。去年所寄诗，徵我当和复。谫材本迟钝，往报愧不速。置书怀袖间，汗出颜腼恧。永怀通家好，先世辑姻睦。呜呼我大父，文雅动季叔。追惟所自出，实本王氏族。风流齐阀阅，情谊均骨肉。兔丝附长松，柔弱易摧蹙。矧我后生辈，疏略坐拘束。饥寒役道路，时序少攀属。缅思老成会，光景同转烛。每过城西隅，低回怆心目。时寻贤者居，邈在？湾曲。方畦带寒蔬，斜径出脩竹。升堂奉甘旨，宴客湑醽醁。委蛇伯仲间，颜色何婉郁。往时客南浦，公馆蕃乐育。学子来趋风，簦笈奋远躅。襜襜讲帷侧，济济森立玉。敷扬六义旨，骈叠雅颂录。咏歌逾金石，剖析见丝粟。似闻厌尘鞅，欲访匡庐麓。重湖涉深渺，把卷面飞瀑。云林固深窈，问学伤寡独。岂必远人群，终然起岩谷。贱子罕所谐，微陋等朴？。偶从将军幕，未决詹尹卜。老亲困痹疾，稚子抱寒瘃。内顾环堵空，何以甘藿菽。筠阳近留滞，风土渐谙熟。锦水流郡西，闾阎散平陆。长云亘浮梁，车马竞驰逐。风激仙洞凉，江浮凤山绿。苏扬遗赋咏，草木含清淑。至今民俗淳，守业不出屋。反思好游子，奔走何碌碌。故园久芜秽，荷耒思穜稑。轩裳苦乖违，农圃岂污渎。勉意慰所亲，志愿在昔夙。感君同心言，义重秋兰馥。抽辞酬远意，焉得不醇笃。扬矣合并期，悲歌睇鸿鹄。
答陈耕閒见贻之作
作者：刘崧
朝代：明

微生本田野，志岂希庙堂。采掇乃不遗，徒为仁者伤。煌煌大明宫，四海皆来王。圭璋映冠冕，光宠安可忘。而我叨其逢，能无重忧惶。驽骀匪逸足，朴？乏远扬。摈斥固其宜，低回返山房。幸有二三子，弦歌以徜徉。感君笃所贻，韵语清琅琅。逝言托晏岁，江海侔深长。
答项可成怀遂江故宅
作者：刘崧
朝代：明
体裁：五言律诗

亭馆西南胜，清含山水姿。偶因看诗处，却忆旧游时。落日千峰隔，孤城百战危。相逢江海暮，回首意兼悲。
筠阳春述怀七首
作者：刘崧
朝代：明

筠阳花开三月时，城南城北好追随。妙真宫中来看画，龙王潭上去投诗。平野青林十里馀，已无城郭限丘墟。洞前不见仙人井，涧上犹传隐者居。凤山盘盘石脚斜，石桥西畔有人家。家家临水开窗户，夜夜烧灯照浦沙。锦江春水向东流，鸂鶒凫鹥不解愁。日日城隅风浪恶，人家争系木兰舟。明秀楼前青柳条，锦水坊下赤栏桥。东郊酒伴能来往，出饮乘晴不待招。每忆东吴旷省郎，醉归留客更持觞。无因坐对西邻竹，听尔狂歌不下床。城南酒楼相见时，满堂宾客总新知。酒阑月落浑忘却，犹殢吴姬唱小词。
筠阳春述怀七首·其一
作者：刘崧
朝代：明
体裁：七言绝句

筠阳花开三月时，城南城北好追随。妙真宫中来看画，龙王潭上去投诗。
筠阳春述怀七首其七
作者：刘崧
朝代：明
体裁：七言绝句

城南酒楼相见时，满堂宾客总新知。酒阑月落浑忘却，犹殢吴姬唱小词。
筠阳春述怀七首其三
作者：刘崧
朝代：明
体裁：七言绝句

凤山盘盘石脚斜，石桥西畔有人家。家家临水开窗户，夜夜烧灯照浦沙。
筠阳春述怀七首其二
作者：刘崧
朝代：明
体裁：七言绝句

平野青林十里馀，已无城郭限丘墟。洞前不见仙人井，涧上犹传隐者居。
筠阳春述怀七首其五
作者：刘崧
朝代：明
体裁：七言绝句

明秀楼前青柳条，锦水坊下赤栏桥。东郊酒伴能来往，出饮乘晴不待招。
筠阳春述怀七首其六
作者：刘崧
朝代：明
体裁：七言绝句

每忆东吴旷省郎，醉归留客更持觞。无因坐对西邻竹，听尔狂歌不下床。
筠阳春述怀七首其四
作者：刘崧
朝代：明
体裁：七言绝句

锦江春水向东流，鸂鶒凫鹥不解愁。日日城隅风浪恶，人家争系木兰舟。
粉壁道中
作者：刘崧
朝代：明
体裁：七言绝句

树杪高崖尽插天，岩腰坠石半侵田。火烧山木断平路，骑马乱行江水边。
紫骝马
作者：刘崧
朝代：明
体裁：乐府曲辞

郎骑紫骝马，来向门前下。马尾捎赤云，银鞍色相射。愿郎骑马去复来，珊瑚作鞭丝结？？。纵令远去玉关外，千里应须一日回。
紫髯使君歌为本拙吕佥宪赋
作者：刘崧
朝代：明
体裁：古风

紫髯使君颜雪色，八尺长身鬓光黑。前年奉诏出承明，万里观风来蓟北。肃政堂前喜遇君，共持使节登青云。君乘铁骢踏霜月，燕南渤海皆澄氛。忆我兵曹初释屩，看君两历中书幕。已从秋贰拜天官，复报司常奉祠礿。殿庭奏对先六曹，春花如锦映宫袍。象牙牌促中使急，玉笋班出璚林高。当时追趋赤墀下，彩帉杂佩光相射。宁知此地复相逢，三见鸿飞送秋社。朝随升堂坐，暮逐骑马归。林间日上乌鹊喜，井上花落黄鹂飞。花开花落春风起，云去云来山色里。怡然不笑亦不嗔，手把芙蓉看秋水。向来车马都城道，甲第高门迹如扫。题诗爱赠吕仙人，惟有黄州玉堂老。我惭尘土得暂亲，岂有风采称朝绅。青山对面雨愁客，白发满头花笑人。嗟君自是真仙骨，廊庙才华正英发。好从双阙觐红云，却上三山弄明月。君家旧住淮河湄，投簪共载当何时。春申台前沽美酒，烂柯山下看残棋。
红缨白帽
作者：刘崧
朝代：明
体裁：五言律诗

白帽缀红缨，军容喜称情。兜鍪知较古，贝胄比还轻。上马秋风动，归营夜雪明。少年趍幕府，岸帻尽谈兵。
纪俗
作者：刘崧
朝代：明
体裁：五言律诗

古来燕赵地，遗俗至今存。曲和膏糜冷，烟烧土炕温。主宾通坐卧，婿女异卑尊。四海今同化，移风在所敦。
纪梦
作者：刘崧
朝代：明
体裁：古风

夜梦归故里，见我平生亲。升堂具杯酌，恳款话所因。问我归何迟，怜我白发新。恍忽一室内，酬献相主宾。东邻粲新疃，南舍俨旧邻。稚子笑相即，老翁言谆谆。似亦谢前倨，敬我今缙绅。我心本无滓，敢劳深意陈。喔喔鸡鸣曙，悠悠天向晨。苍茫枕席间，委曲所历真。怅然不可讯，恻怆徒伤神。
纪梦
作者：刘崧
朝代：明
体裁：七言绝句

风雨潇潇鸡乱啼，去年春梦使人迷。环波亭下东湖路，依旧荷花水满堤。
织女吟赠黄进贤
作者：刘崧
朝代：明
体裁：古风

忆昔束发初，娇倚云锦机。折花事戏剧，笑诧身上衣。一从十五时，学向机中织。丝短愁苦长，梭缓心转急。永夜兰灯悬洞房，门前梧叶零秋霜。霜寒手冻丝绪乱，络纬悲啼金井床。春花更叠黄金缕，花底青鸾蹴烟雾。东风何日天上来，拟奉瑶池宴歌舞。十日满匹恒苦迟，一夕停梭生网丝。持刀沈吟剪秋水，粉泪欲落愁风吹。远怀素心人，邈在千里道。何因托交欢，持此永相保。东邻小姬昔同年，至今盛饰为母怜。几回月高鸣杼轴，正是他家夜弹曲。
经亡友故宅
作者：刘崧
朝代：明
体裁：五言律诗

草没门前路，葵荒井畔园。乱泉通废沼，败屋露颓垣。已觉鸡豚散，空馀鸟雀喧。欲行还复止，寒日向黄昏。
经武山下望虎鼻峰爱其峭拔赋诗一首过南溪柬萧鹏举
作者：刘崧
朝代：明
体裁：古风

我行武山南向西，冈峦回伏当武溪。孤标上撑出虎鼻，落日东射云中霓。武山势高如卧几，后巘前峰互盘峙。浮云独抗九千丈，异县相望百馀里。金华越台方殿奔，大小尖星安足论。武仙绿发挂琼树，手挹太白开天门。乱来寻山苦嫌浅，石室何年閟苔藓。明日南溪访故人，定接飞萝上层巘。
结客少年场
作者：刘崧
朝代：明
体裁：乐府曲辞

结客少年场，少年本同调。肝胆各自悬，持之以相照。我有百鍊剑，五花骢，不敢自爱惜，拔剑赠马期相从。憧憧车马都门道，花发鸟啼风日好。颜朱鬓绿艳青春，第一成名须在早。铜盘登坛歃血时，白日青天闻苦词。男儿赌命报知己，莫遣衰老徒伤悲。手持一尊酒，自唱马上歌。目光棱棱发上指，年少无成将奈何。
续悼亡篇
作者：刘崧
朝代：明
体裁：古风

寒暑迭更代，昼夜苦环循。斯人赴冥漠，一往不可晨。依依抱恻怆，耿耿衔悲辛。褰帷怯孤影，入室惊凝尘。稚子啼不闻，亲戚至莫因。中庭掩徒旧，虚位设已新。念昔婚媾初，干戈日踆踆。荏苒弥一纪，伤哉仍食贫。昔归恒恨迟，兹感忧患臻。残月照我膝，凄风复伤神。彷徨见鸡犬，感叹动比邻。婉娈闺中秀，今为泉下人。鼎鼎百年内，谁为平生亲。如何西阡下，一夕生丛榛。
续止酒篇
作者：刘崧
朝代：明
体裁：古风

吾恒赋止酒，所止寓言耳。今日止自公，焉得不遂止。古人止伊何，所止非一指。止戈戒残暴，止水戒淫圯。止言恐伤佞，止得恐伤侈。所止止非僻，未闻止醪醴。此止盖有由，止之以资理。止酤可蠲费，止酿可馀米。止饮可缮性，止酗可循理。斗暴与沈溺，便佞而侈靡。苟不遂止之，祸将甚于此。抑闻古崇祀，燕飨备嘉旨。明禋本精意，德将在诚已。尊卑式隆杀，撙节有定纪。此时百礼成，止不待刑弭。止此时则然，尊罍未遑耻。肺肠谢薰灼，清醒从此始。苟无忧患婴，饮水亦足喜。寄谢沈湎徒，吾今真止矣。
维舟
作者：刘崧
朝代：明
体裁：七言律诗

宦情羁思共蹉跎，十日维舟古岸阿。弱缆引绳牵雪重，轻蓬张羽挟风多。天寒鸿雁犹遵渚，村近牛羊自饮河。最是五更愁不寐，天门趋觐正鸣珂。
罗巡检一中由袁府告籴于赣道阻留西昌久之将归袁州诗以为别
作者：刘崧
朝代：明
体裁：七言律诗

快阁西偏寺最幽，江风渚月净如秋。竹间久挂将军剑，柳外初回使者舟。痛哭秦庭惊晏岁，独持汉节望南州。日斜戍鼓连山急，杳杳冥鸿慎所投。
罗明远杀贼歌
作者：刘崧
朝代：明
体裁：古风

至正壬辰闰三月，寇入庐陵肆猖獗。城中火炎三日红，街市填尸港流血。罗君闻之佯负薪，入城遇贼贼不嗔。潜觇赤帻府中坐，乌合鸟散何踆踆。归来裂衣揭竿尾，大呼杀贼招邻里。麾前勇士忽如云，尽夺红幡逐妖子。满城黑雾昼不开，大酋忽捲宜春来。前锋出斗白旗合，列阵鼓噪如春雷。庙前格战势转逼，援兵不来骑围急。瞑目含创死不僵，犹拥长戈负墙立。吁嗟罗君真可怜，壮节独在千人先。骨枯血化功未录，有子食力家无钱。庐陵忠义古无匹，太史他年有专笔。纷纷跃马为何人，罗君倡义谁当陈。
罗明道载酒出江寺与旷伯逵痛饮经夕而去因共赋诗为别得江字
作者：刘崧
朝代：明
体裁：七言律诗

白发罗含偏好客，冲泥载酒出林矼。来寻僧子烟霞地，醉卧山人云雾窗。薜荔晴沙深晚径，芙蓉疏雨满秋江。独怜此去青峰隔，城府何由更识庞。
美人撚绵线歌
作者：刘崧
朝代：明
体裁：古风

吴姬坐捲芙蓉裙，玉纤参差挼白云。绮窗日高花气熏，摇光弄影何纷纭。春蚕茧尾雪花白，澼得吴绵爱柔泽。殷勤罥挂珊瑚枝，一挽琼丝落千尺。宝珰下镇悬飞琼，宛转不闻缲络声。春风吹花扑帘入，倦倚象床还叹息。愿因双织紫鸳鸯，与郎被服生辉光。郎心百年终绾结，莫学柔丝中道绝。
美彭泽王令尹建清忠书院
作者：刘崧
朝代：明
体裁：古风

陶令本遗世，三径亦已多。感慨起田园，从容理弦歌。一朝谢时人，去官如脱疴。至今门前柳，清照湖上波。狄公后来者，屏斥留山阿。维时改唐纪，翕翕张网罗。公也立高庙，拜之涕滂沱。至今林木幽，夜月闻佩珂。二贤去已久，兹事凛不磨。令尹建新亭，合祀理不颇。上以厉风节，下以育菁莪。悠悠百世下，兴感当如何。
美梁太守总兵大洲
作者：刘崧
朝代：明
体裁：五言律诗

太守威名重，中军节制专。城池百战里，藩屏数州先。兵帐江云动，戈船野雾连。时危仗经济，感激万人传。
翁源行
作者：刘崧
朝代：明
体裁：古风

大蜡岭，小蜡岭，东南相望两尖顶。千崖无人野蕉绿，一涧缘山石泉冷。伊谁置县当僻源，井邑人废馀荒村。后来分隶曲江县，偏与豹狼生子孙。荒山亘连二百里，六寨獠兵连岁起。韶州号令不知闻，势力凭凌自倾傂。一从洪武初设官，路启旌旂笳鼓喧。莲塘镇里立廨宇，父老欢呼来聚看。往时养马如养牛，腾踔山谷夸豪酋。只今买牛还卖马，弃掷弓刀事耕稼。今年我从英德来，攀岩历壑何艰哉。路穷蒲岭见空豁，白昼阴霾浑不开。阴风鬼号荒古道，嗟尔遗民真再造。男不事诗书，女不理蚕桑。草衣蕉布无冬夏，蓬首垢足畏客如麇獐。食储岁饱一千户，馀四百石输官粮。自言老死不出乡，官事不生衣食强。三朝作社共杀牲，十室纳稼同囷仓。开畬烧土任耕作，引水激机舂稻粱。榛栗遍秋岭，旨蓄足冬藏。月上叱牛日入毕，营求易足本天性，耳目不移非外物。况闻畏法如畏虎，道路不遗门不拄。鸡豚日出散如烟，米粟年登贱于土。我怜浑朴若可亲，岂有毒厉兴妖神。由来仁化感木石，宜以礼义开真淳。君不见铜场恶溪流赤水，八月禾花瘴烟起。秖言北客少生还，宁信土人长不死。我歌翁源行，听者莫伤情。丈夫正气易水土，薄俗可敦浑可清。便骑黄犊入山去，閒与洞民歌太平。
老兵
作者：刘崧
朝代：明
体裁：七言绝句

丁男战死籍名存，主将呼名更点屯。白发满头筋力尽，却教随伴守营门。
胡侯五子诗
作者：刘崧
朝代：明
体裁：古风

胡侯有五子，祜禧礼裕祺。五子名各殊，称宗以同辞。暨乎所命字，实自授经师。谦诚让谊详，申以伯冠之。宗以正其系，伯以重其仪。长字而幼名，立德端在兹。吾恒登侯堂，见侯鬓如丝。呼儿出拜客，磊落群熙熙。祺也年最幼，束发方参差。见人远相揖，学语声嚅唲。裕也长于幼，不好弄与嬉。踉蹡讲论语，光彩浮脩眉。宗祜最居长，冠裾鸣佩觿。应门肃宾客，进退何逶迤。中子禧与礼，充体而丰颐。粲然玉雪质，并是麒麟儿。方今重贤良，少壮咸登咨。有子如五男，奚以多惧为。子也思顺亲，和乐恒孔宜。因名以求实，循字以反思。多福贵自求，所脩慎操持。天材实国用，授尔百职司。胡侯有淳政，子孙利其慈。允为淳政告，视此五子诗。
胡思斋游武山寄松花一枝古诗一首赋此奉酬
作者：刘崧
朝代：明
体裁：七言律诗

西华绝顶远人群，还有松花结紫氛。昨日寄来犹带雨，清晨把玩欲生云。品题秀句惊初见，服食仙方恐未闻。即遣穿岩收绛雪，茯苓同煮定期君。
胡思齐逃酒潜归陷于淖中萧翀遣人追之不及而返赋此戏赠
作者：刘崧
朝代：明
体裁：古风

胡君奇气不可束，掉头只怕杯中醁。南溪三日醉如泥，昨夜潜奔似惊鹿。横行冲雨踏麦畦，纵有绝足何由追。归来主人怒骂仆，愁杀春衣泥漉漉。
胡郎夺贼马歌
作者：刘崧
朝代：明
体裁：古风

往年寇逼西昌门，寇来愈近人愈奔。胡郎愤拥长戈出，三人同行一人逸。贼驰高马先入城，胡郎扑贼绝马缨。大呼陈郎急缚贼，自夺贼马归行营。行营主将气如虎，献马俘囚万夫舞。陈郎受赏胡郎辞，誓立奇功报官府。时平事远名空存，主将身没功谁论。猖狂扼腕诋时事，有身虽贫宁畏死。武山落日金钲红，至今杀气蟠秋空。东家得官金满带，叹息胡郎打牌卖。
腊月廿三夜会西冈刘氏书房以传奉邀竹庭徵君子所国录俱以事不果至因写此述怀录示以传并柬同赋者
作者：刘崧
朝代：明
体裁：七言律诗

霜飞平野月光微，银烛高台烂有辉。盘送璚芝冰线滑，杯行琥珀酒波肥。早春已觉随年至，佳客偏伤与愿违。明日醉醒冈上路，梅花须插满头归。
腊月朔日纪怀十八韵
作者：刘崧
朝代：明
体裁：五言排律

衮衮閒愁集，堂堂急景迁。残冬惟一月，旅寓向三年。霜入丝莼美，风掀锦树鲜。义山通鸟道，禾水涨蛟涎。雨泣鸣蛩地，云愁过雁天。川光寒不动，兵气惨相缠。海上霞生燧，城边月应弦。疮痍浑未息，疾疠恐相煽。陇亩迟三白，山林负一廛。感时何及矣，抚事独凄然。瞻落传新令，家贫食旧编。依人惭野燕，恋子剧饥鸢。席破门悬雨，庖空井閟烟。种山仍畏虎，蹐地秪怜蚿。出感关途梗，居愁赋调煎。鹿门那可问，桃水径须沿。未必弦真绝，虚疑笔可捐。东风如解冻，南客且栖玄。
臈月十五日夜徐州洪对月
作者：刘崧
朝代：明
体裁：七言绝句

徐州洪上月团团，浪打孤舟客影寒。料得人家今夕语，一年十二度相看。
自东海还京得子彦弟所寄期字韵因和见意仍用其首句云
作者：刘崧
朝代：明
体裁：七言律诗

蚤岁艰难各自知，老来道路独奔驰。三年从宦曾无补，千里还家未有期。石浦钓鱼春雨过，海门闻雁暮云悲。忽传南巷新堂好，日日看云有所思。
自京师归至家园春欲暮矣晨兴登一乐亭喟然有感漫成一律
作者：刘崧
朝代：明
体裁：七言律诗

解罢朝衫及暮龄，閒拈竹杖过茅亭。山明隔岸腾初日，雾下高林带落星。萱草叶齐春冉冉，紫荆花发晓冥冥。向来万里京华梦，犹记吹笙踏凤翎。
自兴国过宁都度黄竿竹岭险甚
作者：刘崧
朝代：明
体裁：古风

客行青塘岩，却望黄竿岭。陂陁缘大麓，嵽嵲陟孤顶。蹲身事潜行，俯仰立梯井。灌丛方截辕，巨石忽树屏。冥冥日脚昏，瑟瑟风力紧。但闻阴壑呼，不见行云影。仆夫筋力尽，悽怆助悲哽。荆棘罥手足，跬步不得骋。虎狼恐奔突，魑魅或骄逞。怪禽当我啼，毛发竖寒㾕。常时山下民，攘劫玩官警。杀人委溪洞，椎宰肆庖鼎。时平向置砦，恃险益顽狠。反思二水上，道路何炳炳。坐贫昧艰危，欲速烦虑省。但伤游子魂，日夕更忧怲。安得刬高崖，连山豁畦町。
自济南堰头开舟溯黄河西上
作者：刘崧
朝代：明
体裁：七言绝句

东望华山西碏山，河流奔放两山间。岸沙疏恶居人少，时见鱼罾占一湾。
自济南堰头开舟溯黄河西上
作者：刘崧
朝代：明
体裁：七言绝句

小清河入大清河，混混船头涌浊波。已过回湾五十里，华山犹自郁嵯峨。
自述
作者：刘崧
朝代：明
体裁：古风

叨禄向六载，北游且三秋。臬司谬所寄，官服当何酬。朗朗日月行，滔滔江汉流。孰云倖所致，良以远见收。有腼吹竽滥，徒劳负山忧。秉志誓金矢，持身期玉瓯。奈何岁年迈，鬓雪忽已稠。勉策疲钝资，悠哉企前脩。
至东阿已迁谷城旧县水潦之馀民物萧条可感
作者：刘崧
朝代：明
体裁：七言律诗

日落高原起暮尘，风回残烧入荒榛。榆林古道馀双堠，草屋人家少四邻。野枣有秋惟酿酒，园桑无主半为薪。遥怜频岁罹河患，往事空馀旧俗淳。
至容州将赴北流闻陆川道梗题绣江亭
作者：刘崧
朝代：明
体裁：七言绝句

都峤山前望北流，丹砂勾漏若为求。陆川更在浮云外，落日旌旗生远愁。
至日
作者：刘崧
朝代：明
体裁：五言律诗

为客何时了，迎长此日同。江湖战伐里，岁月往来中。雁断沾沙雨，虫鸣落叶风。书云从太史，曝日且南翁。
至正乙未秋九月宪司潘郎以巡历来吉省掾马郎以徵籴过赣于其归各赋赠一首
作者：刘崧
朝代：明

水驿苍茫道路开，州人争看宪郎来。简书消息通江海，车马光华注草莱。晏岁王程伤远涉，时危幕府见奇才。绣衣坐镇东南郡，日望新年报政回。何日南州寇盗平，省臣经济最关情。年荒外郡仍移粟，岁晏中原更调兵。落日荒林馀鸟道，青山白骨少人耕。风帆历历经行处，万一咨诹慰远氓。
至正乙未秋九月宪司潘郎以巡历来吉省掾马郎以徵籴过赣于其归各赋赠一首·其一
作者：刘崧
朝代：明
体裁：七言律诗

水驿苍茫道路开，州人争看宪郎来。简书消息通江海，车马光华注草莱。晏岁王程伤远涉，时危幕府见奇才。绣衣坐镇东南郡，日望新年报政回。
至正乙未秋九月宪司潘郎以巡历来吉省掾马郎以徵籴过赣于其归各赋赠一首·其二
作者：刘崧
朝代：明
体裁：七言律诗

何日南州寇盗平，省臣经济最关情。年荒外郡仍移粟，岁晏中原更调兵。落日荒林馀鸟道，青山白骨少人耕。风帆历历经行处，万一咨诹慰远氓。
至沓磊驿初见海水
作者：刘崧
朝代：明
体裁：五言律诗

南海天光白，东洋水气昏。汐潮通浦口，涛浪漱山根。浩淼涵千古，虚明汇众源。平生万里志，临眺豁飞翻。
至甜水铺夜宿水恶不可饮早起趋高唐州
作者：刘崧
朝代：明
体裁：七言绝句

驱车甜水铺前宿，燎火夜乾衣上霜。忍渴不眠愁水苦，五更乘月过高唐。
至谷口亭下闻伯友久候不至复归山中矣再赋
作者：刘崧
朝代：明
体裁：七言律诗

两岸参差当赤曛，走马直度千溪云。入门不见赵公子，过峡还同郑广文。桃林地涌金银气，仙掌霞明锦绣文。铁锁高攀定何处，玉箫疑向夜深闻。
至赣入西江
作者：刘崧
朝代：明
体裁：五言律诗

奉诏趋南越，乘舟上赣津。脩程兼水石，晴景际冬春。海食人多诈，山行马有神。谁能轻陆贾，吾已愧涓人。
至里良之明日闻抄兵已入长兴因赋以自慰
作者：刘崧
朝代：明
体裁：五言律诗

谁遣飘然去，真成率尔来。吾宁工避地，天似解怜才。行李从萧瑟，飘蓬任转回。时时看短剑，心折未全灰。
舍弟往三坳岭寻觯子日夕未归坐候林下
作者：刘崧
朝代：明
体裁：古风

西林已鸡栖，北涧复虫响。沈沈四山暝，寥寥一星上。时危剧钟情，期逝劳纡想。怅立此溪阴，欲休未能往。
舒君彦许送菊未至
作者：刘崧
朝代：明
体裁：七言律诗

故人许送南园菊，可趁重阳十日开。谩拟客愁能暂醒，岂缘秋雨故迟来。山含雾气通书幌，云涌川光落酒杯。寂寞西斋林下路，新诗惆怅为君裁。
舟中与叶尧有丘弘道同载和韵一首
作者：刘崧
朝代：明
体裁：七言律诗

秋入天河雨满津，水光山色共清新。船头杨柳参差晚，木末芙蓉掩冉春。又向异乡寻远客，可缘同载得高人。似闻下邑喧豺虎，犹拟垂纶寂寞滨。
舟中对雪近邳州十馀里而不到
作者：刘崧
朝代：明
体裁：七言律诗

维舟拥被且停栖，风雪纵横势欲迷。望远亭亭馀杞柳，积深渐渐没蒿藜。波间白鸟悠扬去，沙上乌鸦自在啼。南下邳州惟十里，瓶中安得酒同携。
舟出流江
作者：刘崧
朝代：明
体裁：七言绝句

乘流清夜下芒洲，尽敞篷窗看月钩。滩面忽惊波转急，青山无数泊船头。
舟出龙江奉次廖教授同舟述怀之作
作者：刘崧
朝代：明
体裁：七言律诗

承恩解组下蓬莱，万里归舟拂曙开。东日高衔潮水上，北风平渡海门来。乡情浓似宫壶酒，心事寒于野烧灰。归到西溪寻旧隐，追随还许日迟回。
舟夜次杳口柬萧鹏举
作者：刘崧
朝代：明
体裁：五言律诗

扁舟沿绿屿，双橹拆苍波。秋气水边早，月明江上多。鱼龙今夜冷，鸿雁几时过。去住关幽兴，欹眠听棹歌。
舟次樟镇
作者：刘崧
朝代：明
体裁：五言律诗

匝地闾阎盛，缘江雾雨稠。舟航通百粤，征税出南州。故里谁从问，修程且自由。携壶初问酒，移棹已惊秋。
舟次樵墩忆故人郑文学同夫
作者：刘崧
朝代：明
体裁：七言律诗

浦口维舟日欲晡，柳村桑坞带萦纡。独寻古道黄埃满，忽忆故人秋兴孤。螺蚌尽供溪女拾，鸡豚偏称野人呼。西山隔水青如玉，谁与题诗送酒壶。
舟次遇卖獐者
作者：刘崧
朝代：明
体裁：五言律诗

野猎卖山獐，提携趁客航。山林便性逸，罗网堕机张。价索青钱足，膏凝白玉香。平生藜藿味，对此不能忘。
花朝和王伯衢寄示
作者：刘崧
朝代：明
体裁：七言律诗

到处花开不待招，常年客里寄今朝。高林秀野含丹露，暖日晴云透碧霄。乐事已嗟随逝水，兵尘犹恐逐惊飙。秪今谁醉芜湖酒，肠断东风十五桥。
芳树篇
作者：刘崧
朝代：明
体裁：乐府曲辞

芳树好容华，深深映狭斜。二月三月时，千枝万枝花。夜舞留琼佩，春游碍宝车。折荣贻远者，含思独咨嗟。
苍石硖中见道人庵居隔水山花盛开
作者：刘崧
朝代：明
体裁：七言绝句

苍石硖中花药栏，旧时草屋傍岩安。道人去后松桥断，纵有花开隔水看。
苦热
作者：刘崧
朝代：明
体裁：古风

高馆閟烦歊，蹙蹙思一骋。叶定风乍稀，蝉鸣昼方永。西偏梧桐树，疏薄不布影。移床坐叹息，仰见绣谷岭。汗滋苦流踝，发短压垂领。黄葛秋未成，乌帽时一整。遐思翠竹林，下荫青苔井。修绠络铜瓶，时来漱清冷。
英德江上
作者：刘崧
朝代：明
体裁：七言绝句

腊月炎州霜霰稀，清江白日燕交飞。四千馀里金陵路，何日征人度岭归。
茆坪
作者：刘崧
朝代：明
体裁：七言绝句

断垄荒冈少树林，翩翩何许一幽禽。欲栖不定还飞去，白苇黄茆秋正深。
茌平县
作者：刘崧
朝代：明
体裁：七言绝句

山东征客几时归，榆荚成钱草似衣。政自羁愁无着处，马头忽见雉双飞。
茌平道中
作者：刘崧
朝代：明
体裁：六言诗

五里十里堠子，前村后村枣林。沙际牛羊点点，天涯风雪沉沉。
荅龙北池求诗
作者：刘崧
朝代：明
体裁：五言律诗

古剑千金得，还丹九转成。天宁轻至宝，人苦累虚名。避俗聊栽菊，锄荒欲刈荆。诗来问题墨，展转愧高情。
药湖书所见
作者：刘崧
朝代：明
体裁：七言绝句

石根寒沼时时落，岭上荒田寸寸锄。已围荞麦防饥鹿，更插杉条护冻鱼。
药湖书所见
作者：刘崧
朝代：明
体裁：七言绝句

败叶草荒馀箭眼，残兵衣秃见刀瘢。萧条香火枫林静，散漫人烟草阁寒。
荷叶黄
作者：刘崧
朝代：明
体裁：乐府曲辞

荷叶黄，荷叶青，四月五月风日清。荷叶青，荷叶黄，八月九月秋风凉。越湖女儿颜似玉，隔船窥郎心眼熟。赤尾鲤鱼花下游，白头鸳鸯露中宿。欢会苦乖绝，岁月同飞杨。王母不西游，蛾眉刷秋霜。少年之乐乐未央，莫遣老大徒悲伤。独不见，荷叶黄。
莫君写鹰图
作者：刘崧
朝代：明
体裁：古风

莫君写鹰如写生，毛翮嘴爪皆天成。轩然缣素出奇骨，眼光上掣层云惊。狠如猛士赴敌场，烱如愁胡望八荒。屹如虎将坐戎阃，歘如雷电驱干将。皂雕最大木鹞小，老鹘两翅森开张。角鹰戴角下廖廓，海风飒飒天飞霜。当时见画画搏击，突过陡捩捎平冈。山禽塌翼雉碎首，仁者见之心惨伤。知君才名重江海，攻画苦心三十载。楚公绝笔见孤骞，太华峰尖见精采。只今阴山谁复过，鸣鹘猎骑方森罗。江南万里芳草绿，奈尔鹰隼飞扬何。
莫逐燕
作者：刘崧
朝代：明
体裁：古风

莫逐燕，莫逐燕，燕子清高不寒贱。一生自在食飞虫，不啄稻粱看人面。常年托巢城市中，文杏梁深杨柳风。乱来华屋已尘土，还访茆檐新主翁。主翁村居事耕作，种树绕庐延鸟雀。朝朝驱燕出门去，怕见衔泥座中落。燕子驱去还复来，喽喽告诉声低回。巢成不碍主门户，年年去来解相顾。不如林间雀与鸟，养成众雏剧如鼠，食汝场上禾与黍。
获熊
作者：刘崧
朝代：明
体裁：古风

山北狞熊色深黑，蹂谷攀林恣趫捷。一朝冒雾出郊坰，不待虞网远搜猎。嗟哉尔兽真途穷，白日授首辕门中。谁知狂狡无馀技，只在将军一箭功。
萧后峰有诗约诸君暂归流江赏花因更赋奉酬并呈同游诸作者
作者：刘崧
朝代：明
体裁：七言律诗

江上春晴花正开，酒船况自水西来。便令鸭绿分金瓮，莫遣猩红上翠苔。三月燕莺应久待，几时车马径须回。多情远谢萧文学，冲雨题诗特地催。
萧子所国录山斋书所见
作者：刘崧
朝代：明
体裁：五言绝句

野水生蝌蚪，沉浮自可怜。误疑浑墨汁，点点散尖圆。
萧翀常早起读书畜鸣鸡于楼上以为候为赋一绝
作者：刘崧
朝代：明
体裁：七言绝句

高楼笼鸡听早鸣，夜长愁误读书程。不道州城烽火后，更声常是不分明。
萧自脩将赴维扬不果思向西昌次韵二首
作者：刘崧
朝代：明

楼船未发大江西，沙上蒌蒿叶叶齐。却望维扬一千里，冥鸿冲雨只酸嘶。凤山云气蔚油油，碧树黄鹂晚更留。尽日桥边看流水，思归不见上河舟。
萧自脩将赴维扬不果思向西昌次韵二首·其一
作者：刘崧
朝代：明
体裁：七言绝句

楼船未发大江西，沙上蒌蒿叶叶齐。却望维扬一千里，冥鸿冲雨只酸嘶。
萧自脩将赴维扬不果思向西昌次韵二首其二
作者：刘崧
朝代：明
体裁：七言绝句

凤山云气蔚油油，碧树黄鹂晚更留。尽日桥边看流水，思归不见上河舟。
蒋崦道中
作者：刘崧
朝代：明
体裁：七言绝句

寒江水落雁团沙，碧嶂霜馀树隐霞。行客忽惊冬欲尽，道傍初见报春花。
蒲涧奉次长兄子中韵
作者：刘崧
朝代：明
体裁：五言律诗

蒲涧来何处，鸣声应谷虚。清宜和野饭，翠可织仙裾。陇近秋常灌，潭空夜不渔。毋令洗尘耳，吾意恋溪居。
蓟丘墨竹歌为克隽李兵曹赋
作者：刘崧
朝代：明
体裁：古风

蓟丘墨竹妙天下，海国中州重声价。事往云流五十年，孙子兵曹更潇洒。昨来相见浑河东，身骑官马行匆匆。从君早怀壮士志，将命绰有前贤风。当家谱竹精形类，倾轶湖州出清致。缣绢磊落动千古，翰墨晶荧照三世。自云真迹世已讹，后来作者俱不多。空庭月落见修影，绝壁秋风闻振珂。我家江南竹林里，与竹同游同卧起。一从北向感飞蓬，却爱横梢写生纸。划纸落笔生萧骚，秀色娟娟真凤毛。蓟丘风节慎操励，看尔腾踔青云高。
虎逐狼
作者：刘崧
朝代：明
体裁：古风

野狼据山作巢穴，连年呼群食人血。一朝猛虎入山来，虎自凭陵狼迹绝。山中久厌狼害人，乍得猛虎惊良驯。岂知残毒乃本性，鼓吻磨牙更雄骋。一鸟死，百鸟哀，一狼逐，十虎来，山藏泽薮胡为哉。吾闻周公驱猛兽，不用长戈并劲弩，政教修德施溥。人民欣欣乐含哺，麒麟来游凤凰舞。上天甚明民甚苦，更万万古莫生豺与虎。
虎食鸭谣
作者：刘崧
朝代：明
体裁：古风

虎婪馋，口嗒呷，夜入深山中，食人鸡与鸭。念此鸡鸭非野生，人家经年养育成。重檐月黑遽搪突，抉笼咥之良可惊。十鸡宁满颐，百鸭不填口。羸瘠无脂羽毛厚，长项细肋奚足取。南山多犁牛，北山足麋鹿。大者千斤小如毂，血如流泉肉盈谷，尔能攫之胡不足。奈何长兽为山君，而乃下夺狐狸之食以充腹。鸭能自呼鸡晓啼，上天诉汝魂不迷。帝敕六丁拔尔牙，解尔皮，捣尔窟穴焚尔栖。绝尔丑类为尘泥，深山莫生藿与藜。依然万民中，咿咿喔喔鸭与鸡。
虞检校奉省相命南迓王御史十月舟过珠林承寄佳作依韵奉答
作者：刘崧
朝代：明
体裁：五言律诗

瓜熟东湖日，长怀别故人。忽传舟楫近，先寄墨题新。远候轻千里，幽居少四邻。几时持使节，来赏菊花春。
蚕尖
作者：刘崧
朝代：明
体裁：古风

日出西岭赤，鸣禽度高楠。稍陟衣带岭，东尖屹危参。侧身忽旁断，拟步若幽探。勃勃草木霏，高下皆浮岚。巨石当横途，始复一解骖。崖古树根瘦，谷深人语含。石角利攒剑，远山突支簪。何姑骑白鹿，绿发长鬖鬖。坐令妇女辈，奔走祈春蚕。千崖动合沓，秋色晚正酣。鴐鹅飞益高，刚风回东南。我行蒙翳中，罥刺宁所堪。山水能媚人，夙性所乐耽。奚能恋文字，局促如饥蟫。旷兹登览际，踯躅忘忧惔。振衣复少憩，历险不敢贪。片云触石起，流泽思远覃。惜无晨风翼，照影双溪潭。
蜀人师季则自临川来靖安省其姑于李氏岁暮将归辱贻铜刻赋此答赠
作者：刘崧
朝代：明

有美趋庭服，来寻李氏姑。终然思㝢县，复此戒长涂。篆刻铜章古，精神玉树孤。峨眉烟雾隔，何日上成都。
蝶
作者：刘崧
朝代：明
体裁：七言绝句

花间撩乱作团飞，草际悠扬独自归。恼杀吴姬描不就，忽随扇影上春衣。
衣带岭
作者：刘崧
朝代：明
体裁：古风

朝辞桃源溪，暮宿衣带岭。心同秋水净，思与群山永。白云松际来，日入鸡犬静。苔藓依古垣，薜萝罥深井。天清露气肃，衣袂忽已冷。明晨当远发，我驾思夙整。西上挹高霞，蚕尖纵幽骋。
西华望月和竹庭韵二首
作者：刘崧
朝代：明

山远绝纷华，天虚引望赊。南风当户正，北斗傍岩斜。路转风泉合，岩分雾树遮。若非闻玉磬，谁信在仙家。秋清深谷里，月照大江滨。此夜同游客，当时远别人。白发催年老，青灯照夜频。陶皮如可问，游此欲寻真。
西华望月和竹庭韵二首·其一
作者：刘崧
朝代：明
体裁：五言律诗

山远绝纷华，天虚引望赊。南风当户正，北斗傍岩斜。路转风泉合，岩分雾树遮。若非闻玉磬，谁信在仙家。
西华望月和竹庭韵二首其二
作者：刘崧
朝代：明
体裁：五言律诗

秋清深谷里，月照大江滨。此夜同游客，当时远别人。白发催年老，青灯照夜频。陶皮如可问，游此欲寻真。
西岭
作者：刘崧
朝代：明
体裁：五言律诗

西岭往来疏，茆茨散漫居。月明人逐虎，水暗獭偷鱼。万木风霜里，千村战伐馀。昔年桑柘地，鸡犬满村墟。
西楼晚兴
作者：刘崧
朝代：明
体裁：七言律诗

独上西楼看夕阳，遥峰暮色正苍苍。原边落叶秋风早，城上归人古道荒。流水只今通汉沔，白云何处望荆襄。丽谯依旧沧江上，笳鼓凄清独断肠。
西邻
作者：刘崧
朝代：明
体裁：七言绝句

门前红叶寒初落，窗下青烟湿不飞。赖得西邻老翁健，荆薪长日送柴扉。
西馆积雨
作者：刘崧
朝代：明
体裁：五言律诗

西馆门长掩，青樗自满林。土垣秋后塌，泥泞雨中深。案检秋巡牍，囊馀月俸金。君亲恩未报，搔首一长吟。
见城西有撤民居为城濠者
作者：刘崧
朝代：明
体裁：七言绝句

昔人城里筑基牢，撤屋新来又作濠。濠底土为城上土，到头谁下复谁高。
见家鸭浴于堂㘭感赋
作者：刘崧
朝代：明

凫鹥浮江湖，万里可适意。㘭涔濡家鸭，振洒空作势。人生天地间，穷达同一世。悠哉赋命初，岂不系所值。
见山中结草为舍者
作者：刘崧
朝代：明
体裁：七言绝句

己挽卑枝当屋椽，更班枯草作寒毡。从今莫弹南飞鸟，客土安巢未有年。
见山中结草为舍者
作者：刘崧
朝代：明
体裁：七言绝句

结草为寮石作床，和云和月卷衣裳。秋风华屋成尘土，却望青山是故乡。
见捣竹为纸者人多货为楮币感而有赋
作者：刘崧
朝代：明
体裁：七言律诗

斩竹踏泥泉渍香，蒸云捣雾洗成浆。一帘春水琉璃滑，万叠晴云玉版光。蜀郡鸾笺劳拂拭，秦人鱼网费评章。遥怜叔世滋奸伪，鬼币翻崇简牍荒。
见有畜鹚�于庭者因赋一首
作者：刘崧
朝代：明
体裁：五言律诗

自有云霄迹，那虞罗网机。鸣声犹自厉，羽翮未全挥。槛逼回翔窄，庭荒啄食稀。低头羞燕雀，容易往来飞。
见树上浮查
作者：刘崧
朝代：明
体裁：古风

浮查罥高枝，仰视欲数丈。乃知春时水，更出乔木上。奔流一赴海，寂寞遥相望。落日馀悲风，萧萧语寒浪。
见池上梨花
作者：刘崧
朝代：明
体裁：七言绝句

梨花一树照清池，煖雪晴风二月时。忽忆小园曾种得，今年应发两三枝。
见种松苗者
作者：刘崧
朝代：明
体裁：七言绝句

少壮从军事战征，东南十载废春耕。老翁远作诸孙计，閒种松苗待太平。
观凿冰捕鱼者
作者：刘崧
朝代：明
体裁：七言绝句

湖淀野人工捕鱼，隔冰见鱼冰下居。持斧凿冰刺鱼去，凿根团团井不如。
观北平城陌栽树有感
作者：刘崧
朝代：明
体裁：五言律诗

本是山中物，移来近市尘。分根烦野客，留荫待行人。意接风烟远，光承雨露新。闾阎小儿女，攀弄亦何频。
观同年刘云章诗集有留题三德院听琴老君坛等作感念存没辄题一首于左方因以柬云章云
作者：刘崧
朝代：明
体裁：七言律诗

久别故人心惘然，忽看诗句忆当年。蛟腾古寺云生壁，鹤去仙坛月满天。晚岁归栖真不负，旧交零落总堪怜。密湖好种垂杨树，为报春来系钓船。
观城外练兵
作者：刘崧
朝代：明
体裁：七言绝句

年少粗豪喜战功，短袍新赐锦重重。对箭戳鎗誇得隽，骣骑官马去如龙。
观岸上人放船下水
作者：刘崧
朝代：明
体裁：古风

造舟向平陆，欲动难为功。一朝集千夫，挽寘大水中。漂流既无滞，运转宁有终。始知水力大，可以载虚空。
观插秧
作者：刘崧
朝代：明
体裁：七言绝句

村北村南春雨多，千声布谷奈君何。稚子不知征战苦，把秧犹唱太平歌。
观涨二十四韵
作者：刘崧
朝代：明
体裁：五言排律

积雨阴淫日，双溪晓涨初。冥冥低鼓浪，滟滟细通渠。触岸声齐斗，盘山势渐摅。微茫穿窈窕，浩荡入空虚。石抉漂岩鼠，防崩溃沼鱼。掉头堤柳曲，破面渚萍疏。荇泛纡残绶，芦漂偃败旟。二仪看动荡，八表听吹嘘。蛭蚓无安穴，蛟龙有定居。深疑掀巨壑，猛欲撼盘岨。出峡喧雷鼓，经天浸日车。凝光净罗縠，跳沬碎珩琚。涌屋初浮栋，循阶忽闯除。人疑歌瓠子，世欲祀鶢鶋。禾步偏愁决，三江未可疏。皋田沦细麦，场圃溷嘉蔬。升屋呼号急，登临盼望如。云犹浮井邑，烟已断林庐。远想天河落，空怀黄埧潴。龙门动迫迮，梅演混舒徐。昏霭迷行筏，凄风冷客袪。沉浮惊浴鸟，漂转叹栖苴。汇想经彭蠡，朝终赴尾闾。扁舟如可具，吾欲理畋鱼。
观澜
作者：刘崧
朝代：明
体裁：四言诗

子曷观乎，维水有澜。其澜伊何，厥观实难。我观河江，其量弗殚。积石岷峨，本钜力完。万折千支，潗湁瀰漫。激为大波，溁为文湍。其来无穷，其回无端。既来既回，齐并汨攒。如车之旋，如风之抟。浩乎沛而，莫之或干。相彼断港，潢污所敦。漂浮几何，忽焉中乾。有斐汤君，维学是安。作亭浠厓，物无遁观。临渊者危，望洋者叹。卓彼孟轲，是仰是钻。我诗于楹，永以弗刊。
观禾川新涨
作者：刘崧
朝代：明
体裁：七言绝句

胜乡三日雨如秋，两江新水拍山流。长杉短筏不敢下，怕有蛟龙乘夜游。
观蜜房
作者：刘崧
朝代：明
体裁：五言律诗

戴主心无二，趋朝度必三。一衙兵卫肃，万鼓战声酣。事夥还分济，功成始共甘。伊谁失维系，荡荡纵残贪。
观邓侍郎石磬歌
作者：刘崧
朝代：明
体裁：古风

水中古磬世莫识，扣之能鸣人始惊。前朝文物最博雅，庐陵侍郎先得名。淮河东游色惆怅，忍使至宝成凋丧。苍茫何代出泥沙，憔悴当时杂盆盎。归来设虡当特悬，扣击往往遗音传。奇文漫灭科斗迹，雨气缠结蛟龙涎。是时周庙朝殷冔，师襄南踰叹修阻。海门风起商声哀，万里孤臣泪如雨。凤鸟一去不可闻，宜尔孙子多才文。高堂出此坐叹息，暝色犹带崖山云。便令敬之慎勿亵，此物宜与天球列。百年隐显自有时，蕴德含和竟谁泄。呜呼贤哲今不存，对之使我伤心魂。虞庭可登兽可舞，此石不毁应能言。
观野烧
作者：刘崧
朝代：明
体裁：七言绝句

历历烈烈风火飞，前山后山相映辉。春来雨打黑灰落，山下麦田应解肥。
观野烧
作者：刘崧
朝代：明
体裁：七言绝句

牧童敲火枯柳根，青烟猎猎起荒原。回风吹入蓬科去，烧却东家桑枣园。
视西园作
作者：刘崧
朝代：明
体裁：古风

丛篁久刊落，秾李遂摧仆。芳椒既垂萎，嘉橘亦含蠹。凄凄杂寒烟，泫泫浩零露。荒哉中林迹，寞矣西园路。芜秽独伤新，荣滋重怀故。抽茨感时旷，植杖勤所务。岂不戒栽培，眷焉念迟暮。
览镜
作者：刘崧
朝代：明
体裁：五言律诗

颇恨青铜镜，能添白发丝。不知岁年换，犹忆丱童时。戎马惊尘暗，风波惜世危。仙山有灵药，老去欲谁师。
览镜初见白发
作者：刘崧
朝代：明
体裁：七言绝句

悠悠四十六年春，览镜惊看白发新。已分逍遥酬日月，东风何用妒閒人。
触事
作者：刘崧
朝代：明

眼见林樱坠赤珠，愁随庭草积？毹。茶烟出户自明晦，花雨拂檐时有无。把笔秖应酬笑咏，杜门久已厌奔趋。缡褷一点林梢雪，怅怅幽禽不受呼。
触目
作者：刘崧
朝代：明
体裁：五言律诗

到处草离离，重城秋暮时。荒园交兔径，残屋带荆篱。自倚城如铁，谁怜命若丝。诛求方未已，富庶定何期。
言志赠友人
作者：刘崧
朝代：明
体裁：四言诗

深山邃谷，虎豹所凭。玄雾翳云，蛟龙斯升。芸芸暮蜉，缉缉秋蝇。嘅彼下士，志何由兴。岁年云徂，冰雪侵凌。眷彼皓首，含涕抚膺。契予夙好，嘉尔友朋。亦有旨酒，如溜如渑。可以乐衎，高融咸登。仰睇白日，翩其相仍。道谊罔敦，忧患式增。不曰尼父，饮水曲肱。媚货附桓，圣人不能。我行东原，以陟崚嶒。言采荣木，手挽其藤。素秋以风，霜露乃凝。黄鹄斯举，天高气澄。送子于迈，服子徽称。理棹河湄，赪霞晨蒸。何以益我，敦教而承。友道之薄，噫其春冰。尔弘其居，夕惕兢兢。人亦有言，谷增而陵。圣途云遐，气力曷胜。勖尔踯躅，暨于鶱腾。
言怀
作者：刘崧
朝代：明
体裁：古风

处贵恒多惧，居富恒苦忧。富贵本在天，忧惧日相仇。煌煌将万金，赫赫封五侯。一朝将倾戮，徒为鸡犬羞。逝者何滔滔，鉴之良悠悠。所以高鶱士，超然谢机谋。日食止藜糗，所依止林丘。閒来阅书史，时至事园畴。允矣聊自嬉，庶无愆与尤。纵心南山云，濯足清江流。岂曰昧闻道，四十忽已遒。庶几后来日，复此成优游。